Industri dan Pasaran Lemang

Untuk mendapatkan maklumat terkini, ikuti kami melalui Telegram

Jika dahulu lemang hanya menjadi juadah pada musim perayaan, hari ini lemang boleh dibeli setiap hari. Hal itu demikian kerana ada kedai atau gerai yang menjual lemang tanpa mengira musim. Justeru, ada pengusaha yang telah menjadikan lemang sebagai sumber rezeki atau mata pencarian utama mereka. Pendapatan yang diperolehi juga agak lumayan khususnya pada musim perayaan memandangkan lemang yang dijual pada hari ini telah divariasikan mengikut saiz, jenis, pilihan kandungan dan pakej.

Sebagai contoh, lemang yang dijual mengikut saiz iaitu dari saiz S hingga saiz XXL telah ditetapkan harganya antara Rm 16 hingga RM 24 sebatang seperti yang ditetapkan di kawasan Lembah Kelang. Walau bagaimanapun lemang yang dijual ini mengikut saiz yang berbeza-beza ini adalah berasaskan kepada beras pulut. Contoh pengusaha yang menjual lemang ini di kawasan Lembah Kelang ialah Lemang 12 yang beroperasi di PJCC, Petaling Jaya yang boleh dipesan secara atas talian menerusi laman web Lalamove.

Lemang yang diusahakan oleh Achey Raja Lawak yang dikenali dengan nama Lemang Ustaz pula dijual mengikut pilihan kandungan dan pakej. Dua pilihan lemang yang ditawarkan ialah lemang asli yang menggunakan beras pulut yang dijual dengan harga RM 15 manakala lemang yang berintikan jagung dijual dengan harga RM 18 sebatang. Lemang ini boleh dipadankan dengan rendang ayam yang boleh dibeli dengan harga mengikut berat iaitu 500 g dengan harga RM 18 dan 1 kg dengan harga RM 34 manakala rendang daging boleh dibeli dengan harga mengikut berat 500 g dengan harga RM 20 dan 1 kg dengan harga RM 38. Lemang Ustaz ini boleh dibeli secara fizikal di Kampung Paya Jaras Hilir, Sungai Buloh atau boleh dibeli secara atas talian menerusi pautan yang disediakan oleh Lalamove.

Lemang Tok Abah yang beroperasi di Wangsa Melawati sejak dari tahun 2013 menawarkan tiga pilihan kandungan iaitu asli, jagung dan pulut hitam. Lemang asli dijual dengan harga RM 15 sebatang manakala jagung dan pulut hitam dijual dengan harga RM 23 sebatang. Juadah ini boleh dibeli dengan rendang atau serunding daging atau ayam yang dijual dengan harga RM 16 untuk 200 g bagi rendang dan RM 15 untuk 100 g bagi serunding.

Lemang Sahabat yang beroperasi di Bukit Kapar menawarkan lemang yang dibalut dengan daun lerek yang dikatakan dapat menghasilkan aroma yang wangi selain rasa yang enak kerana kelembutan yang terhasil dari santan asli yang terjerap dalam daun lerek. Dengan menggunakan daun lerek, lemang ini juga mampu disimpan dalam tempoh yang lebih lama berbanding lemang yang dibalut dengan menggunakan daun pisang. Terdapat tiga pilihan kandungan yang ditawarkan ialah asli, jagung dan pulut hitam yang dijual dari harga serendah RM 16 sebatang.

Pengusaha berikutnya yang turut menjadikan daun lerek sebagai pelapik lemang ialah Lemang Daun Lerek yang beroperasi di Taman Greenwood Gombak. Perusahaan lemang ini mungkin boleh dianggap sebagai antara yang paling lama bertahan kerana sudah memulakan operasi sejak dari tahun 1992 menurut laporan Luqman Hakim pada 22 April 2023 yang tersiar dalam New Straits Times. Faktor utama yang menyebabkan masih bertahan ialah penggunaan daun lerek yang menghasilkan aroma tersendiri di samping penggunaan santan segar sehingga turut menggamit kedatangan pelancong asing untuk merasai sendiri keenakannya.

Lemang Power yang telah beroperasi sejak dari tahun 2008 di Bandar Tun Razak, Cheras bukan sahaja terkenal dengan harganya yang murah tetapi juga kerana rendangnya yang unik. Selain lemang, Lemang Power turut menjual rendang daging atau ayam yang dikenali dengan nama rendang hijau kerana menggunakan cili hijau sebagai ramuan utamanya. Sebatang lemang dijual dengan harga serendah RM 13. Lemang Panjang yang terletak di Kampung Sungai Ramal, Kajang menawarkan variasi rendang yang boleh dipadankan dengan lemang yang dijual mengikut saiz dan pilihan kandungan. Pilihan lemang yang dijual ialah asli, jagung dan pulut hitam yang boleh dibeli mengikut saiz iaitu dari yang paling kecil hingga yang paling besar. Variasi rendang yang dijual ialah ayam, daging, itik dan kerang. Uniknya lemang yang ditawarkan di sini ialah wadah atau bekasnya yang bukan sahaja menggunakan buluh tetapi juga periuk kera. Lemang ini boleh dibeli secara atas talian menerusi laman web lemangpanjang.beepit.com.

Secara kasarnya, pengusaha lemang boleh memperolehi pendapatan yang mencecah puluhan ribu ringgit malahan ratusan ribu ringgit hanya pada musim perayaan sahaja. Sebagai contoh Lemang Power yang menurut artikel Lalamove yang tersiar pada 29 Mac 2023 di laman web rasmi mereka pernah menjual 20 000 batang lemang pada musim Aidilfitri jika dicongak secara kasar memperolehi pulangan sebanyak antara RM 260 000 (saiz S dijual RM 13) hingga RM 400 000 (saiz XXL dijual RM 20). Manakala menurut tulisan Nizam Zain pada 24 April 2023 yang tersiar di laman Malaysia Gazette, Pak Dean Lemang Tradisi yang beroperasi di sekitar Lebuhraya Lingkaran Tengah II, Hulu Kelang yang berhampiran dengan Zoo Negara menyediakan 100 000 batang buluh untuk memenuhi permintaan dan tempahan sepanjang musim Aidilfitri. Harga yang dijual pula adalah antara RM 16 hingga RM 20. Maka secara kasar, pengusaha tersebut mampu menjana pendapatan sekitar RM 1.6 juta hingga RM 2 juta.

Selain pengusaha lemang, pembekal buluh turut menerima tempias durian runtuh. Sebagaimana yang dilaporkan oleh Nazdy Harun dalam Berita Harian pada 9 April 2023, sebatang buluh dijual dengan RM 2. Itu belum termasuk pelapiknya seperti daun lerek yang dijual dengan harga RM 1 sehelai. Untuk sambutan Aidilfitri tahun ini misalnya, seorang pembekal buluh dari Terengganu telah memperuntukkan sebanyak 20 000 batang buluh untuk dijual kepada pengusaha lemang. Secara kasar, jualan itu boleh memperolehi pendapatan sebanyak RM 40 000 dalam musim perayaan sahaja.

Terdapat juga pengusaha lemang yang memanfaatkan keuntungan yang diperolehi hasil dari jualan lemang untuk disalurkan ke jalan kebajikan. Pertubuhan Belia Gugusan Salak (BAGUS) sebagaimana yang dilaporkan dalam Bebas News pada 21 April 2023 telah menyasarkan jualan sebanyak 28 000 batang lemang sepanjang perayaan Aidilfitri tahun ini. Sebatang lemang pula dijual antara harga RM 16 hingga RM 20. Perusahaan yang telah dimulakan sejak dari tahun 2011 itu setakat ini berhasil menyalurkan sumbangan berupa van jenazah, kit pengurusan jenazah dan bantuan persekolahan pada tahun-tahun sebelumnya manakala pada musim perayaan kali ini, pertubuhan tersebut berhasrat untuk menyalurkan sumbangan berbentuk tempat perbaringan selepas jenazah dimandikan.

Walau bagaimanapun, tidak semua buluh sesuai untuk dijadikan bekas lemang. Justeru, baik pembekal mahupun pengusaha perlu tahu jenis buluh yang boleh digunakan untuk membuat lemang agar produktiviti dapat ditingkatkan dan kos menjadi lebih efektif. Buluh yang terlalu tebal mungkin bagus untuk ketahanan api tetapi menjadi sangat lama untuk dimasak. Salah satu jenis buluh yang dikenal pasti bagus untuk dijadikan bekas lemang ialah buluh tali. Buluh jenis ini bukan sahaja mempunyai ruas yang tebal tetapi juga mempunyai tempoh masak yang lebih singkat iaitu sekitar 4 hingga 6 jam sahaja sebagaimana yang dijelaskan oleh pembekal buluh lemang di Pontian, Johor dalam Buletin TV3 yang tersiar secara atas talian pada 16 April 2023. Buluh lain yang boleh digunakan untuk pembuatan lemang sebagaimana yang disenaraikan oleh M Anem pada 28 April 2021 yang boleh diakses di laman web Anim Agro Technology ialah buluh nipis, buluh padi, buluh urat dan buluh rusa atau buluh pelang. Buluh tersebut mempunyai ciri-ciri seperti batang yang nipis, lurus dan mempunyai ruas yang panjang yang bukan sahaja boleh digunakan untuk tujuan perusahaan lemang tetapi juga untuk hasil kerja kraftangan.

Menyedari lemang mempunyai prospek yang cerah, terdapat pengusaha yang mengambil inisiatif menanam buluh kategori lemang ini di tanah sendiri. Hasilnya beliau bukan sahaja boleh menggunakan buluh tersebut untuk pembuatan lemang malah boleh membekalkan pula buluh tersebut kepada pengusaha lain. Buluh tersebut dijual dengan harga sekitar RM 1.40 seruas sebagaimana menurut artikel Roselan Ab Malek yang tersiar dalam Berita Harian pada 29 April 2022. Secara kasar, sebatang buluh biasanya mempunyai beberapa ruas dan jika tempahan yang diterima adalah sekitar 40 000 batang, maka seseorang pengusaha buluh itu mungkin boleh menerima imbuhan sekitar RM 168 000 (anggap jika sebatang buluh mempunyai minimum 3 ruas yang boleh digunakan). Itu belum lagi dikira dengan buluh yang telah dimasukkan pelapik seperti daun pisang yang mempunyai harga yang berbeza.

Ternyata perusahaan lemang dan buluh boleh berkembang jauh kerana makanan tradisional ini mempunyai kedudukannya yang tersendiri khususnya dalam kalangan masyarakat Melayu bahkan kini turut digemari oleh bangsa lain. Pada musim perayaan, juadah tidak akan lengkap atau suasana tampak tidak berseri sekiranya tidak dihiasi dengan lemang yang menjadi pembuka selera di sisi rendang atau serunding.


Malaysia Melonjak 15 Anak Tangga dalam Indeks Prestasi Logistik Bank Dunia 2023

Kuala Lumpur – Malaysia melonjak 15 anak tangga dalam Indeks Prestasi Logistik (LPI) Bank Dunia 2023 untuk berada di kedudukan ke-26, menjadi negara kedua terbaik selepas Singapura dalam kalangan negara ASEAN.

Ketua Pengarah Perbadanan Produktiviti Malaysia (MPC), Datuk Abdul Latif Abu Seman menyatakan bahawa pencapaian itu merupakan lonjakan ketara dari kedudukan ke-41 pada tahun 2018 dan ke-32 pada tahun 2016, dan kedudukan terbaik yang dicapai Malaysia ialah di tangga ke-25 dalam laporan LPI Bank Dunia 2014. Beliau turut menambah bahawa laporan LPI merupakan penanda aras untuk membantu negara mengenal pasti apa yang boleh dilakukan untuk penambahbaikan dalam logistik perdagangan antarabangsa bagi meningkatkan daya saing.

Laporan LPI edisi ketujuh Connecting to Compete dikeluarkan selepas tiga tahun gangguan rantaian bekalan semasa pandemik COVID-19 dan merangkumi pandangan terkini mengenai prestasi logistik perdagangan di 139 negara.


IHP Turun 2.9% Pada Mac 2023

Untuk mendapatkan maklumat terkini, ikuti kami melalui Telegram

Kuala Lumpur – Jabatan Perangkaan Malaysia (DoSM) melaporkan bahawa Indeks Harga Pengeluar (IHP) bagi pengeluaran tempatan, yang mengukur harga barangan di pintu kilang, merosot lagi kepada – 2.9% pada Mac 2023 berbanding -0.8% yang direkodkan pada Februari 2023.

Ketua Perangkawan, Datuk Seri Mohd Uzir Mahidin menyatakan bahawatrend penurunan itu disebabkan oleh penyusutan dalam sektor pertanian, perhutanan dan perikanan serta perlombongan yang terus mencatatkan perubahan negatif selama tiga bulan berturut-turut pada tahun 2023. Indeks tandan buah segar terus mencatatkan – 43.5% pada Mac 2023 daripada – 40.5% yang disaksikan semasa bulan sebelumnya, yang menyumbang kepada penurunan dua digit – 28.7% dalam indeks pertanian, perhutanan dan perikanan berbanding Februari 2023 (-26.1%). Indeks perlombongan berkurangan kepada -11.5% (Februari 2023: -6.5%) dengan pengekstrakan indeks petroleum mentah merosot sebanyak – 21.2% menjelang Mac 2023.

Sementara itu, indeks pembuatan meningkat sebanyak 1.4% pada Mac 2023 (Februari 2023: 3.0%), disumbangkan oleh kenaikan dalam pembuatan produk komputer, elektronik dan optikal (8.9%) serta indeks pembuatan peralatan elektrik (5.3%). Manakala bagi sektor utiliti, indeks bekalan air, elektrik dan gas masing-masing menokok 3.3% dan 1.4%. IHP pengeluaran tempatan bertambah 0.3% pada Mac 2023 berbanding penurunan 0.2% pada bulan sebelumnya. Sektor pertanian, perhutanan dan perikanan naik 4.8% seiring dengan pertumbuhan indeks tanaman saka yang melonjak 6.5%. Sektor bekalan elektrik dan gas turut mencatatkan kenaikan sebanyak 0.5% pada Mac. Sebaliknya, sektor perlombongan menyusut sejumlah 0.6%, terjejas oleh penurunan dalam pengekstrakan gas asli (-1.0%) serta pengekstrakan indeks petroleum mentah (-0.5%). Bagi indeks pembuatan, indeks itu mencatatkan kejatuhan sebanyak 0.1% disebabkan oleh penurunan dalam pembuatan produk petroleum kok dan bertapis (1.6%), pembuatan kimia serta produk kimia (-0.2%) dan pembuatan produk makanan (-0.1%). Sama seperti bulan sebelumnya, indeks bekalan air berkurangan sebanyak 0.3%.

Beliau mengulas bahawa indeks bahan mentah bagi pemprosesan selanjutnya susut lagi kepada -21.0% pada Mac 2023 (Februari 2023: -16.9%) disebabkan oleh penurunan -25.2% dalam bahan bukan makanan. Walau bagaimanapun, bahan perantaraan, bekalan dan komponen meningkat 1.5% pada Mac 2023 (Februari 2023: 3.3%) berikutan pertambahan bekalan (10.6%), bahan api diproses dan pelincir (6.0%) serta indeks bahan dan komponen bagi pembinaan (3.8%). Barangan siap meningkat sebanyak 3.9% (Februari 2023: 4.0%) dengan indeks peralatan modal dan barangan pengguna siap masing-masing menokok 5.0% dan 2.6%.

Daripada segi perbandingan bulanan, indeks bahan perantaraan, bekalan dan komponen kekal tidak berubah pada Mac 2023, manakala indeks bahan mentah bagi pemprosesan selanjutnya serta barangan siap masing-masing mencatatkan kenaikan 1.5% dan 0.2%. Menjelang suku pertama 2023, IHP pengeluaran tempatan mencatatkan kelemahan sebanyak 0.8% berbanding 3.5% pada suku keempat 2022.

Penurunan itu disebabkan oleh indeks pertanian, perhutanan dan perikanan (-25.4%) serta perlombongan (-6.8%). Sebaliknya, kenaikan dicatatkan bagi indeks pembuatan (2.9%), bekalan elektrik dan gas (1.2%) serta bekalan air (3.6%), manakala, perbandingan dari suku ke suku menunjukkan IHP pengeluaran tempatan merosot 0.8% (suku keempat 2022: -0.7%).

Mengulas mengenai inflasi di peringkat pengeluar negara-negara tertentu, beliau menambah bahawa Â kebanyakan negara mencatatkan indeks yang sederhana pada bulan ini disebabkan oleh kelembapan harga komoditi dan makanan. Pasaran komoditi global menghadapi ketidaktentuan harga pada tahun-tahun akan datang yang bukan sahaja disebabkan oleh kebimbangan geopolitik yang berlarutan tetapi juga sebahagian besarnya tertumpu kepada China dan perubahan iklim. Economist Intelligent Unit (EIU) mengunjurkan harga minyak akan kekal tinggi pada tahun 2023.

Bagaimanapun, beliau menambah beberapa minggu kebelakangan ini telah mencetuskan penyusutan mendadak harga minyak disebabkan kejatuhan Silicon Valley Bank dan Signature Bank di Amerika Syarikat selain daripada isu kecairan yang dihadapi oleh Credit Suisse.


Krisis dalam Pelaburan

Apabila bercakap tentang pelaburan, ramai orang mungkin memikirkan cara yang berbeza untuk membahagikan wang mereka. Sebagai contoh, sesetengah orang mungkin memikirkan berapa banyak wang yang mereka perlu simpan dahulu, sebelum mereka mula memikirkan tentang pelaburan. Orang lain mungkin berfikir tentang jenis pelaburan yang mereka mahu buat, dan sama ada mereka fikir pelaburan itu akan menguntungkan dalam jangka masa panjang. Sesiapa sahaja boleh membuat wang dengan pelaburan yang dapat meraih keuntungan yang akan meningkat nilainya mengikut tempoh masa. Pelaburan boleh didefinisikan apabila seseorang itu membeli sesuatu dengan harapan mendapat keuntungan pada masa hadapan. Terdapat pelbagai cara untuk melabur, termasuk membeli barangan seperti hartanah, emas, saham, unit amanah, bon dan juga ekuiti.

Semua jenis pelaburan akan melibatkan risiko, dan terdapat tiga jenis risiko pelaburan iaitu yang berisiko rendah, sederhana dan tinggi. Pelaburan berisiko rendah seperti deposit tetap di bank, manakala pelaburan berisiko sederhana seperti Amanah Saham Nasional, yang merupakan unit Amanah dengan harga berubah. Contoh pelaburan berisiko tinggi pula ialah seperti pelaburan Peer-to-Peer (P2P) lending, dan pelaburan saham seperti saham seperti di pasaran Bursa Malaysia. Pasaran saham berisiko tinggi kerana bergantung kepada keadaan ekonomi dan keadaan pasaran yang sering berubah.

Krisis ekonomi dan kewangan itu terjadi apabila nilai aset menjunam jatuh secara mendadak (seperti perniagaan dan rumah) turun, orang ramai tidak dapat membayar hutang mereka, dan bank menghadapi masalah menjual aset mereka dengan cepat. Ketika krisis ekonomi berlaku, banyak orang menjual aset mereka (seperti saham atau rumah) untuk menyimpan wang tunai sebanyak yang boleh. Krisis itu pernah berlaku di Malaysia sebanyak lima kali.

Krisis pertama yang menimpa Malaysia pada tahun 1973/1974 disebabkan ini berlaku disebabkan kenaikan harga minyak akibat peperangan antara Mesir dan Israel. Akibatnya, pertumbuhan ekonomi Malaysia hanya meningkat sebanyak 0.8% pada tahun 1975 yang merupakan paras terendah dalam tempoh 1970-1980. Krisis itu tidak hanya berhenti di situ, Malaysia kembali dilanda krisis minyak (Kejutan Minyak Kedua) pada tahun 1978 akibat daripada Revolusi Iran. Krisis kedua yang berlaku di Malaysia ialah Krisis Kewangan Asia pada tahun 1997 dan 1998. Krisis itu merupakan antara krisis ekonomi yang paling tidak boleh dilupakan kerana Malaysia antara negara yang berjaya mengatasi dan menangani krisis hebat ini. Krisis kewangan Asia bermula apabila berlaku beberapa spekulasi tentang nilai mata wang Rupiah dan Baht. Hal itu menyebabkan Thailand menjadi terlalu optimis yang membuatkan mereka menaikkan pemberian kredit mereka secara drastik, dan seterusnya menambahkan lagi hutang luar negara.

Kekurangan sumber mata wang asing telah memaksa kerajaan Thailand untuk menukar kadar pertukaran tetap mata wang kepada Dolar Amerika Syarikat yang telah lama dikekalkan. Keadaan itu telah berjangkit kepada negara-negara Asia lain kerana melibatkan perubahan yang sistematik. Malaysia juga tidak terkecuali dalam hal ini. Kadar tukaran ringgit jatuh daripada purata RM2.50 satu dolar Amerika, kepada RM4.20 sedolar pada ketika itu. Apabila nilai ringgit jatuh akan memberi kesan kepada harga, seperti hutang luar negara, harga saham, kadar faedah, kos pinjaman naik dan kos import. Krisis ketiga yang berlaku di Malaysia ialah Krisis Ekonomi Global 2008 yang dikenali juga sebagai Krisis Subprima. Krisis ini bermula apabila institusi kewangan membuat aktiviti atau inovasi dalam pemberian kredit kepada negara maju di Eropah. Inovasi kewangan yang dilaksanakan berikutan kenaikan harga hartanah yang meningkat secara ketara semenjak tahun 1997 sehingga tahun 2006. Inovasi yang dimaksudkan adalah apabila terdapat kaedah pinjaman kewangan yang lebih senang dengan kos yang lebih rendah serta memudahkan proses pinjaman termasuk mereka yang tidak layak untuk mendapat pinjaman (peminjam subprime). Kerajaan terpaksa campur tangan dan menyediakan bailout untuk mengelakkan keseluruhan sistem perbankan daripada runtuh. Hal itu menyebabkan KDNK menurun, peningkatan dalam pengangguran, dan penurunan dalam keyakinan pelabur. Beberapa bank terbesar yang terlibat dalam Krisis Subprima ialah Lehman Brothers dan Merrill Lynch. Lehman Brothers telah muflis pada September 2008, dan menyebabkan kesan domino yang menyebabkan bank lain turut muflis.

Seterusnya adalah Krisis Kewangan Euro. Pada ketika ekonomi global berada pada fasa pemulihan susulan daripada Krisis Subprima, terdapat beberapa negara Eropah seperti Greece, Ireland dan Portugal telah menghadapi masalah untuk membayar balik hutang mereka. Tabung Kewangan Antarabangsa (IMF) telah meminjamkan wang kepada negara tersebut supaya mereka boleh terus bertahan, tetapi jika mereka tidak dapat membayar pinjaman tersebut, keadaan itu boleh menyebabkan negara itu muflis. Greece adalah salah satu daripada negara yang mempunyai tahap hutang awam tertinggi di dalam Zon Eropah dan mempunyai defisit belanjawan tebesar. Krisis hutang boleh merebak ke bahagian lain di dunia, dan seterusnya menjejaskan ekonomi negara kita. Kemungkinan krisis hutang ini akan menjadi bertambah buruk dan mungkin boleh mengakibatkan kesan limpahan yang ketara terhadap aktiviti ekonomi dan pasaran kewangan. Kesan limpahan krisis hutang Euro kepada ekonomi Malaysia berlaku melalui dua cara utama iaitu melalui perdagangan dan kewangan.

Krisis terakhir yang berlaku adalah krisis minyak. Kejatuhan harga minyak telah bermula sejak daripada pertengahan tahun 2014 lagi. Hal ini bertambah lagi teruk pada tahun 2015 iaitu dalam tempoh 18 bulan sahaja, harga minyak mentah telah menjunam lebih daripada 50%. Situasi itu terjadi kerana tangki minyak (OPEC) terlalu banyak dan tidak cukup orang yang membelinya. Syarikat minyak bimbang dengan situasi itu kerana mereka tidak boleh membuat banyak wang seperti dahulu. Tetapi yang lebih membimbangkan mereka adalah apabila terdapat negara lain yang mengeluarkan lebih banyak minyak, jadi harga minyak mungkin akan kekal rendah untuk seketika.

Kesan Krisis Kewangan dan Ekonomi kepada Malaysia

Krisis kewangan yang berlaku pada tahun 1998 telah menjejaskan ekonomi negara. Keadaan itu menyebabkan pengangguran dan kejatuhan nilai ringgit, yang menyebabkan barangan import menjadi lebih mahal. Kadar inflasi juga meningkat. Kerajaan Malaysia terpaksa mengurangkan perbelanjaan untuk perkara seperti pembasmian kemiskinan bagi menangani krisis tersebut. Pada tahun 2008, ekonomi global telah memberi kesan kepada ekonomi Malaysia dan menyebabkan penurunan dalam pelaburan asing dan penurunan dalam eksport. Hal itu turut memberi kesan negatif kepada bursa saham Malaysia dan nilai mata wang Malaysia. Krisis kewangan menjejaskan ekonomi Malaysia pada tahun 2016 yang menyebabkan kerajaan terdesak untuk melaksanakan Cukai Barang dan Perkhidmatan (GST).

Kemelesetan ekonomi mungkin berlaku akibat pandemik COVID-19. Kemelesetan ekonomi boleh didefinisikan sebagai penurunan dalam tahap aktiviti ekonomi. Kemeseletan itu boleh berlaku apabila terdapat penurunan yang ketara dalam perbelanjaan, krisis kewangan atau pertumbuhan ekonomi negatif. Kadar pengangguran, kiraan KDNK dan penunjuk lain semuanya boleh menunjukkan bahawa terdapat kemelesetan yang sedang berlaku.

Sejak Malaysia mengalami kemelesetan pada 1990-an, sudah lebih 20 tahun sejak kegawatan ekonomi berlaku. Semasa krisis kewangan Asia, KDNK (Keluaran Dalam Negara Kasar) menyusut daripada USD100.8 bilion pada tahun 1996 kepada USD72.2 bilion pada tahun 1998. Pada waktu itu, nilai mata Malaysia berubah dengan drastik. Ekonomi Malaysia hanya terlihat pulih pada tahun 2023. Ketika berlakunya pandemik COVID-19, inflasi yang meningkat menyebabkan berlakunya kenaikan harga makanan secara mendadak. Hal itu menyebabkan ramai orang bergelut untuk mendapatkan bekalan makanan yang mencukupi. Oleh itu, kita perlu mempunyai perancangan dan persediaan yang ampuh bagi menghadapi keadaan yang tidak menentu.


Festival Mangga Harum Manis Perlis Dilancarkan Hari Ini

Untuk mendapatkan maklumat terkini, ikuti kami melalui Telegram

Kangar – Festival Mangga Harum Manis Perlis disempurnakan oleh Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah di pekarangan Dewan 2020, Kangar, hari ini.

Keberangkatan tiba baginda berdua disambut oleh Pengarah Pertanian Negeri Perlis, Encik Hafizuddin Othman dan Timbalan Pengarah Pengurusan dan Regulatori Jabatan Pertanian Negeri Perlis, Puan Bazilah Jalil.

Festival Mangga Harum Manis Perlis yang merupakan acara tahunan di bawah anjuran Jabatan Pertanian Negeri Perlis dengan kerjasama Bahagian Perancang Ekonomi Negeri Perlis ini diadakan bersempena dengan Majlis Jamuan Hari Raya Aidilfitri Menteri Besar dan Kerajaan Negeri Perlis dan dihadiri oleh ribuan rakyat Perlis.

Mangga harum manis ini bukan sahaja untuk dimakan, malah diproses menjadi Jus Harum Manis Al-Kamsah daripada syarikat Athanliz Innovation Sdn. Bhd. dan sebagai produk makanan dan minuman dengan jenama Mafera serta produk kosmetik berjenama Lindifera.

Susulan itu, dengan adanya pelbagai keistimewaan dan kualiti yang tersendiri, mangga harum manis Perlis berjaya mendapat permintaan yang tinggi dalam kalangan rakyat Malaysia dan pasaran luar.

Pada kemuncak majlis berkenaan, DYMM Pemangku Raja Perlis berkenan meletakkan tanda simbolik pelancaran Festival Mangga Harum Manis Perlis dan melancarkan produk inovasi berasaskan mangga harum manis.

Pada masa yang sama, majlis pelancaran ini juga menandakan bermulanya jualan buah mangga harum manis Perlis di negeri ini hingga Jun 2023.


Daftar Sistem GeoTanaman Elak Lambakan Hasil Pertanian

Putrajaya – Pihak yang terlibat dalam industri agromakanan seperti petani, pemborong dan pembekal input pertanian diseru agar mendaftar secara percuma di sistem GeoTanaman yang dibangunkan oleh Jabatan Pertanian Malaysia (DOA) bagi mengelakkan lambakan hasil pertanian.

Ketua Pengarah Pertanian, Dato’ Zahimi Hassan berkata, para petani dapat merancang penjadualan tanaman makanan mengikut pemintaan dan penawaran melalui sistem ini seterusnya membantu mengurangkan di samping mengelakkan lambakan hasil pertanian masing-masing.

“Sistem GeoTanaman juga dapat membantu pengusaha mengurangkan lambakan hasil dengan meluaskan ruang pasaran berdasarkan padanan pasaran secara e-dagang melalui transaksi secara terus dengan pemborong,” jelas beliau dalam kenyataan yang dkeluarkan semalam.

Tambahnya, DOA juga dapat memberikan khidmat pengembangan pertanian kepada para petani yang mendaftar melalui sistem ini dengan mengenal pasti secara spesifik lokasi kebun dan menghantar notifikasi berkaitan perkhidmatan yang diperlukan melalui telefon mudah alih yang didaftarkan.

“Pendaftaran di Sistem GeoTanaman (https://geotanaman.doa.gov.my) ini adalah bagi memastikan ketersediaan input pertanian dan maklumat pengeluaran tanaman makanan dapat disediakan secara masa nyata yang seterusnya mampu mengatasi isu lambakan hasil tanaman”, jelas beliau.

Sistem ini telah dibangunkan sejak tahun 2022 dan petani dapat merancang penjadualan tanaman makanan mengikut permintaan serta penawaran. Para petani juga disarankan untuk melaksanakan Amalan Pertanian Baik dengan memohon pensijilan myGAP dan merancang penjadualan penanaman mengikut kehendak pasaran bagi memastikan hasil tanaman yang berkualiti dan memenuhi kehendak pasaran dapat dihasilkan.

Kenyataan ini dikeluarkan berikutan laporan media yang menyebut lebih 500 pekebun di Tanah Tinggi Lojing terpaksa membuang ribuan tan sayur yang tidak terjual selepas mendakwa terdapat lambakan bekalan sayur import dari luar negara walaupun pengeluaran sayur tempatan kini meningkat selepas berakhir musim tengkujuh.


Konsep Eko-Politinomik Islam: Satu Pandangan Awal

Terma eko-politinomik merupakan satu terma yang terdiri daripada bidang ekologi dan bidang ekonomi politik atau diistilahkan sebagai politinomik secara bersepadu. Istilah ekonomi politik dan politinomik merupakan dua istilah yang membawa maksud yang sama. Istilah eko-politinomik merupakan ilmu berkaitan dengan politik, ekonomi, faktor sosial yang berkaitan dengan isu dan perubahan alam sekitar.

Bidang eko-politinomik ialah bidang yang kerap kali dipetik dan dibincangkan secara meluas oleh ahli akademik dalam bidang pembangunan. Bidang eko-politinomik menunjukkan satu usaha untuk memahami kaedah interaksi antara manusia dengan alam sekitar berlaku. Dengan kata lain, pembangunan yang tidak menyeimbangkan antara penjagaan ekosistem dengan ekonomi boleh menyebabkan berlakunya kemusnahan ekologi dalam sesebuah negara.

Banyak habitat dan ekosistem terpaksa dikorbankan jika usaha pembangunan negara hanya memberikan tumpuan terhadap ekonomi semata-mata. Hal ini terjadi kerana polisi atau sesuatu dasar pembangunan berkenaan ekonomi atau ekologi biasanya diputuskan oleh ahli politik yang dipilih sama ada melalui jalan politik demokrasi atau pun melalui jalan politik monarki. Oleh sebab itulah, pentingnya untuk melihat hubungan ilmu ekologi Islam dan ilmu politinomik Islam bagi membina satu konsep eko-politinomik Islam sebagai satu bidang baru agar dapat membimbing para ahli politik tentang peranan mereka ke arah pembangunan yang seimbang antara ekonomi dengan ekologi.

Konsep eko-politinomik Islam dibina hasil daripada gabungan ilmu ekologi Islam dan ilmu politinomik Islam. Perkataan ekologi ataupun alam sekitar diguna pakai dalam beberapa takrifan. Antaranya menurut Mohd Zuhdi Marsuki dan Amer Saifude Ghazali, dalam bahasa Arab akar perkataan ekologi ialah عَالَم yang terdiri daripada huruf akar  ع , ل , م yang membawa maksud alam sekitar. Alam sekitar di sini bermaksud ciptaan dan pemberian yang diamanahkan oleh Allah SWT kepada manusia untuk dipelihara daripada kerosakan dan pencemaran. Hal ini kerana, alam sekitar telah diwarisi sejak berabad dahulu untuk dimanfaatkan oleh tamadun manusia dari generasi ke generasi, termasuklah masyarakat yang ada di Malaysia yang mesra dengan sistem ekologi ini.

Alam sekitar dilihat mempunyai kepentingannya yang tersendiri dalam kehidupan kerana dapat memberikan manfaat terhadap manusia khususnya dalam aspek kesihatan dan dijadikan sebagai sumber ekonomi oleh manusia. Tambahan lagi, alam sekitar diciptakan atas kehendak Allah SWT untuk manusia. Oleh yang demikian, menjadi tugas utama manusia untuk mentadbir dan memelihara sistem ekologi ini. Dengan kata lain, bagi orang-orang yang beriman, sistem ekologi dalam pengertian yang biasa bukan sekadar alam yang digunakan untuk tempat kediaman dan tempat mendapat bahan keperluan, bahkan alam adalah amanah Allah SWT yang perlu digunakan dengan sebaik-baiknya oleh manusia dengan kedudukannya sebagai khalifah Allah SWT di muka bumi dan hamba-Nya.

Ilmu politinomik Islam pula bermaksud suatu bidang holistik untuk mengatasi pelbagai masalah negara dan masyarakat serta berusaha untuk menyediakan remedi terkait masalah ekonomi dan sosial umat. Menurut Mohd Syakir Mohd Rosdi, ilmu politinomik Islam adalah suatu bidang baharu yang mula diketengahkan pada tahun 1990-an. Beliau mentakrifkan politinomik Islam ini sebagai suatu ilmu yang melihat kesan antara ekonomi dengan politik atau sebaliknya yang berpandukan fiqh iqtishodi, fiqh siyasi dan fiqh ijtimai’e. Selain itu, politinomik Islam adalah sebagai satu ilmu baharu yang mempelajari hubungan antara kerajaan (syura) dengan subsistem pasaran. Politinomik Islam merupakan bidang yang membincangkan secara mendalam isu-isu politik, ekonomi dan sosial. Dengan kata lain, ekonomi Islam tidak dapat bernyawa tanpa politik Islam dan demikian pula politik Islam tidak kuat tanpa ekonomi Islam. Tambahan lagi, hubungan ekonomi dan politik Islam mendapat perhatian banyak penelitian daripada ahli-ahli akademik seluruh dunia.

Selain itu, politinomik Islam secara teknikalnya lebih dikenali sebagai siyasah maliyah. Istilah lain juga disebut sebagai tadakhul al-daulah (campur tangan negara). Istilah ini telah dikembangkan oleh Muhammad Baqir Ash-Shadr apabila negara (pemerintah) turut campur tangan dalam hal berkaitan kegiatan ekonomi bagi memastikan penyesuaian undang-undang Islam berkaitan pembangunan ekonomi dilaksanakan secara menyeluruh. Pihak pemerintah akan turut serta untuk memastikan kegiatan pembangunan ekonomi mengikuti dalil yang ada dalam nas al-Quran dan hadis. Dengan kata lain, politinomik Islam bukan hanya bertujuan untuk meningkatkan taraf hidup dalam sesebuah negara semata-mata, sebaliknya politinomik Islam akan memastikan keaterjaminan kehidupan setiap anggota masyarakat dalam sesebuah negara tersebut.

Setelah meneliti takrifan oleh para pengkaji ilmu ekologi Islam dan ilmu politinomik Islam, maka kedua-dua takrifan ini dipadankan untuk membina takrifan eko-politinomik Islam. Eko-politinomik Islam yang boleh difahami daripada takrifan tersebut ialah satu ilmu yang membincangkan tentang penjagaan alam sekitar oleh ahli politik ketika proses pembangunan sesebuah negara untuk menyeimbangkan antara pembangunan ekologi dan pembangunan ekonomi seperti saranan yang terdapat dalam sumber Islam.

Dengan kata lain, kepentingan kewujudan konsep eko-politinomik Islam dapat dilihat apabila Zaini Ujang mengatakan bahawa sistem ekologi perlu mempunyai integrasi ekonomi, politik dan spiritual secara bersepadu dalam menangani kemelut alam sekitar. Spiritual di sini bermaksud dengan pendekatan agama Islam yang diintegrasikan dengan alam sekitar dan ekonomi politik. Dalam menghadapi kemelut alam sekitar ini, Islam sebagai agama yang menyeluruh dan sempurna mempunyai perspektif, kaedah, pendekatan, dan penyelesaiannya yang tersendiri. Kaedah Islam menggunakan sains, teknologi dan falsafah Islam sebagai alternatif kepada sains dan teknologi moden Barat. Pendekatannya pula menekankan aspek harmoni dan seimbang terhadap unsur-unsur alam sekitar.

Menangani Isu Alam Sekitar dengan Eko-Politinomik Islam

Sebagai agama yang membawa rahmat ke sekalian alam, Islam tidak hanya peduli bagaimana umat manusia menyembah Allah SWT (ibadat), dan menjalin hubungan di antara manusia (muamalat) tetapi Islam juga melindungi dan memelihara sistem ekologi di sekelilingnya sebagai tujuan utama hukum Islam (maqasid syariah). Nasr menyatakan bahawa pada hari ini dunia Islam tidak sepenuhnya mengamalkan konsep Islam. Hal ini kerana kebanyakan konsep Islam tersebut telah digantikan dengan falsafah, ideologi dan amalan kebudayaan, saintifik dan teknologi Barat. Oleh hal yang demikian, krisis ekologi dilihat semakin meluas. Krisis eko-politinomik yang sedang berlaku sebenarnya berakar umbi daripada falsafah hidup Barat yang tidak sesuai.

Falsafah Barat hanya memfokuskan kekuasaan secara terus terhadap pemerintah secara total. Pemerintah berhak berbuat apa-apa keputusan demi memanfaatkan keuntungan dan kebendaan yang berlandaskan nafsu semata-mata. Kehancuran alam sekitar juga berlaku apabila manusia sebagai pemimpin mula memisahkan alam sekitar daripada unsur tauhid, iaitu unsur ketuhanan. Manusia sebagai pembuat dasar selaku ketua sesebuah negara mulai merasakan diri memiliki bumi ini dan berhak melakukan apa-apa sahaja kemahuan diri mengikut lunas nafsu. Pada masa yang sama, krisis alam sekitar yang dihadapi masa ini juga berpunca daripada tindakan manusia yang menodai alam sekitar secara berlebih-lebihan. Oleh sebab itu, elemen agama memainkan peranan penting ke arah mengatasi krisis alam sekitar yang dihadapi manusia kini. Hal ini dilihat penting untuk diberikan perhatian agar keghairahan nafsu bagi mengumpul harta kekayaan dengan tidak mengabaikan amanah yang perlu ditunaikan terhadap masyarakat sepenuhnya.

Oleh itu, kewajaran penerimaan falsafah Islam dan mengabaikan sebarang falsafah Barat yang memberikan kekuasaan mutlak kepada pemerintah tanpa menggariskan sebarang falsafah, prinsip dan matlamat untuk mengawalnya. Falsafah Islam dalam pelaksanaan pembangunan termasuklah pelaksanaan eko-poltiinomik perlu berdasarkan falsafah tauhid. Falsafah tauhid tersebut adalah berkaitan dengan tiga perkara utama, iaitu  Allah SWT merupakan Pencipta, manusia ialah makhluk dan hamba Allah SWT dan sumber alam juga merupakan makhluk yang sama seperti manusia. Falsafah Islam yang berpaksikan terhadap aspek tauhid tersebut dilihat lebih bersifat komprehensif dan menyeluruh dalam menyelesaikan isu eko-politinomik.

Penyelesaian krisis eko-politinomik hari ini bukanlah penyelesaian yang bersifat teknikal semata-mata, sebaliknya memerlukan penyelesaian yang bersifat falsafah. Penyelesaian Islam merupakan penyelesaian paling baik yang mempunyai aspek falsafah yang paling harmoni, iaitu aspek tauhid. Aspek tauhid ini dapat diaplikasikan dengan akal yang sempurna. Manusia ialah makhluk Allah SWT yang paling sempurna kerana dibekalkan dengan akal dan diberikan tugas sebagai khalifah di bumi. Peranan khalifah tersebut pula dinyatakan prinsipnya yang menggariskan setiap khalifah mempunyai empat prinsip yang perlu diamalkan dalam diri sebagai ketua pemerintah, iaitu melaksana keadilan; menegakkan kebenaran dan menghapuskan kemungkaran; merealisasikan syariat Islam; dan mewujudkan sistem masyarakat yang aman.

Falsafah kekhalifahan dan kepimpinan ini pula perlu disertakan dengan falsafah perhambaan (ubudiyah) terhadap Allah SWT. Perlu diingatkan bahawa manusia dalam konteks eko-politinomik Islam sebagai pemimpin ialah hamba Allah SWT juga. Oleh itu, sebagai seorang hamba hendaklah seorang pemimpin itu patuh dan taat akan perintah suruhan dan larangan-Nya. Tambahan lagi, sebagai khalifah Allah SWT pula, manusia sebagai pemimpin mesti aktif dalam memakmurkan bumi dengan pembangunan ekonomi dan mengekalkan keharmonian alam sekitar dengan memupuk rasa kasih sayang (mahabbah) terhadap sistem ekologi yang ada di atas muka bumi. Dengan kata lain, pembuat dasar seperti pihak kerajaan tidak boleh mengabaikan alam sekitar kerana telah beraku janji dengan Allah SWT yang merupakan satu falsafah kepercayaan, iaitu (amanah) daripada Allah SWT.  Bumi sentiasa dirosakkan apabila pemimpin mula mengabaikan falsafah amanah yang diberikan oleh Allah SWT kepada mereka. Masa depan bumi banyak bergantung kepada sikap manusia terhadap alam sekitar.

Kesimpulannya, bidang ekologi dan politinomik perlu dilihat sebagai dua bidang yang harus dirangka melalui konsep Islam kerana Islam merupakan agama kerahmatan. Kerosakan ekologi pada hari ini disebabkan bidang eko-politinomik tidak diterajui dengan mendahulukan prinsip Islam yang membawa kepada keseimbangan antara pembangunan ekonomi dan penjagaan alam sekitar.


Istilah Semasa Menambat Hati Umum

Untuk mendapatkan maklumat terkini, ikuti kami melalui Telegram

Kuala Lumpur – Sejak pandemik COVID-19 bermula pada tahun 2020 hingga tiga bulan terawal tahun ini, sejumlah 350 istilah baharu khususnya dalam kesihatan awam diterjemahkan atau diberikan padanan daripada istilah bahasa Inggeris. Istilah semasa ini digubal dan diumumkan melalui media sosial Dewan Bahasa dan Pustaka (DBP) kerana terdapat permintaan daripada masyarakat umum khususnya pengamal media yang memerlukan istilah dalam bahasa Melayu. Demikian antara penjelasan Dr. Rusmadi Baharudin, Ketua Bahagian Perkamusan, Jabatan Pembinaan Bahasa dan Sastera, DBP, melaksanakan tanggungjawabnya menggubal dan menghasilkan satu-satunya istilah semasa yang menjadi keperluan media massa dan hal ini telah menarik perhatian Zetty Adriana, wartawan TV9 Media Prima, untuk mengetahui lebih lanjut usaha yang dilaksanakan oleh DBP, menerusi Buletin TV9 pada pukul 7.00 malam tadi.

Menurut Dr. Rusmadi, istilah yang berjaya digubal itu telah mendapat pelbagai reaksi daripada masyarakat umum. Antara istilah terkini yang mendapat perhatian umum termasuklah rumah mongel atau tiny house dan kekili, iaitu cerita baharu atau reels dalam bahasa Inggeris yang digunakan dalam Instagram.

Setiap istilah yang diwujudkan oleh DBP juga bersesuaian dengan perkembangan semasa khususnya ketika masyarakat berada dalam pandemik COVID-19. Dalam keadaan masyarakat menggunakan media sosial lebih kerap, penggunaan serta penemuan pelbagai istilah dalam bahasa Inggeris yang memerlukan padanan istilah dalam bahasa Melayu mewujudkan kepelbagaian dari sudut terjemahan istilah yang berpadanan atau bersesuaian dengan bahasa Melayu.

Tambah beliau lagi, melalui media sosial, masyarakat umum dapat terus berhubung langsung dengan DBP dan bertanya hal berkaitan dengan istilah yang menuntut kepekaan DBP  terhadap keperluan masyarakat khususnya dalam bidang ini. Situasi yang berlaku ini membuktikan bahawa masyarakat masa kini cakna istilah bahasa Melayu. DBP juga menyalurkan maklumat atau perkongsian istilah ini secara interaktif di media sosial dan mengambil peluang memuat naik istilah yang berhubung dengan isu semasa dan terbukti berkesan menarik perhatian umum khususnya pengikut media sosial.

Selain istilah, DBP juga menggunakan pendekatan penggunaan bahasa yang indah bersumberkan pantun, peribahasa dan pelbagai sumber tentang bahasa Melayu yang bertujuan untuk mendekatkan lagi bahasa kepada umum melalui media sosial. Wahana media sosial ini dilihat amat berkesan dan DBP akan terus melaksanakan usaha perkongsian istilah kepada umum melalui platform ini. Perkongsian istilah ini juga boleh dilihat dalam pelantar penerbitan digital DBP, iaitu JendelaDBP.


Harumanis Menembusi Pasaran Singapura

Chuping – “Permintaan terhadap buah Harumanis kami bukan sahaja mendapat sambutan yang baik di negara kita, malah kini telah berjaya menembusi pasaran di Singapura.”

Demikian dipersembahmaklumkan kepada Pemangku Raja Perlis, Duli Yang Maha Mulia (DYMM) Tuanku Syed Faizuddin Jamalullail oleh pemilik Ladang Harumango Chuping, Perlis, Datuk Rick Cheng Wooi Seong ketika baginda berkenan meluangkan masa melawat ladang tersebut semalam.

Taklimat tentang operasi ladang, pemasaran dan juga promosi Harumanis Perlis yang dijalankan oleh syarikat beliau telah disampaikan kepada baginda dan juga para tetamu yang terdiri daripada ketua-ketua jabatan negeri dan Persekutuan. Syarikat berkenaan mempunyai 1300 pohon pokok untuk rakyat Malaysia dan luar negara.

Menurut Datuk Rick, “Majoriti rakyat di Malaysia mengetahui akan populariti buah ikon negeri Perlis ini tetapi masih ramai belum pernah merasainya. Penggemar Harumanis Perlis pastinya mengetahui sebab buah ini lebih mahal jika dibandingkan dengan jenis mangga yang lain. Keunikan aroma dan kemanisan serta kepayahan untuk menjaganya menjadi faktor harga Harumanis Perlis agak mahal.”

Tambah beliau, Ladang Harumango yang bertempat di Kampung Chuping Bawah Bukit ini dibuka kepada orang ramai setiap hari mulai jam 9 pagi sehingga 5 petang. Pengunjung berpeluang melawat ladang, merasai buah Harumanis Perlis, serta mempelajari tentang kaedah menjaga pokok Harumanis.

Datuk Rick kini dalam perancangan untuk menjadikan Ladang Harumango beliau sebagai pusat tarikan “agrotourisme” yang akan menyediakan lebih banyak peluang pekerjaan kepada komuniti setempat.

Tuanku Pemangku Raja menzahirkan rasa gembira akan perkembangan positif sepertimana taklimat yang diberikan. Baginda juga berharap perniagaan pengusaha-pengusaha Harumanis Negeri Perlis akan terus maju bukan sahaja untuk memenuhi permintaan rakyat Malaysia bahkan ke luar negara dengan harga dari ladang yang memuaskan para pengusahanya.


Malaysia dan Indonesia Lancar Komersial Jalinan Pembayaran Kod QR Rentas Sempadan

Kuala Lumpur – Bank Negara Malaysia (BNM) dan Bank Indonesia (BI) mengumumkan pelancaran komersial jalinan pembayaran kod respons pantas (QR) rentas sempadan antara Indonesia dengan Malaysia pada 8 Mei lalu susulan kejayaan fasa rintis jalanan yang diumumkan pada 27 Januari 2022.

Menurut kenyataan bersama BNM dan BI, pelancaran komersial jalinan itu menyaksikan penyertaan institusi kewangan peserta yang lebih banyak termasuk institusi kewangan bukan bank. Tambahnya, hal itu akan membolehkan lebih banyak rakyat Indonesia dan Malaysia membuat pembayaran runcit secara segera di kedua-dua negara dengan mengimbas kod QR Code Standar Pembayaran Nasional (QRIS) atau DuitNow QR di kedai mahu pun secara dalam talian menggunakan perkhidmatan yang ditawarkan oleh institusi kewangan peser

Gabenor BNM, Tan Sri Nor Shamsiah Mohd Yunus berkata jalinan antara negara ASEAN kini semakin kukuh dan lebih banyak pengguna dari Malaysia dan Indonesia akan mendapat manfaat daripada pengalaman yang selamat, lebih lancar dan lebih cekap untuk membuat serta menerima pembayaran rentas sempadan. “Seterusnya, hal ini mewujudkan potensi besar untuk merangsang kegiatan ekonomi antara kedua-dua negara, termasuk perbelanjaan pelancongan serta akan membantu memperluas pasaran sesetengah perniagaan dan memudahkan penyelesaian dalam mata wang tempatan yang lebih banyak, lantas meningkatkan hasil kewangan,” katanya dalam kenyataan tersebut. Tambah beliau, jalinan pembayaran QR antara Malaysia dengan Indonesia menjadi pelengkap kepada jalinan pembayaran dua hala antara negara ASEAN yang akan menyumbang ke arah ASEAN yang lebih teguh dan membangunkan lagi rantau ini sebagai pusat pertumbuhan.

Sementara itu, Gabenor Bank Indonesia, Perry Warjiyo, berkata jalinan pembayaran QR rentas sempadan antara Indonesia dengan Malaysia adalah satu bukti nyata kerjasama Kesalinghubungan Pembayaran Serantau yang kukuh untuk menggalakkan pembayaran rentas sempadan yang lebih pantas, murah, telus serta inklusif khususnya memberikan manfaat kepada perusahaan mikro, kecil dan sederhana. Tambah beliau, jalinan ini selaras dengan inisiatif ‘Roadmap for Enhancing Cross Border Payments oleh G20’, dan pencapaian penting bagi Indonesia selaku pengerusi ASEAN pada tahun 2023 serta mewakili satu lagi peristiwa penting bagi Blueprint Sistem Pembayaran Indonesia 2025. “Jalinan pembayaran ini menyediakan lebih banyak pilihan kepada pengguna untuk membuat transaksi pembayaran rentas sempadan dan bertindak sebagai faktor penting untuk meningkatkan kecekapan serta menggalakkan ekonomi digital dan rangkuman kewangan di rantau ini,” katanya.


Inisiatif Payung Rahmah Bantu Golongan Berpendapatan Rendah

Untuk mendapatkan maklumat terkini, ikuti kami melalui Telegram

Sungai Petani – Kementerian Perdagangan Dalam Negeri dan Kos Sara Hidup (KPDN) terus mengamalkan semangat keprihatinan dan konsep kasih sayang kerajaan kepada rakyat Malaysia berikutan memperkenalkan Jualan Rahmah, Bakul Rahmah dan Payung Rahmah.

Menterinya, Datuk Seri Salahuddin Ayub berkata, golongan berpendapatan rendah dengan kerjasama rakan-rakan strategik yang terlibat, banyak pihak yang memperoleh manfaat darinya. Tambah beliau lagi, masyarakat tempatan boleh membeli barang dengan harga yang lebih rendah melalui Jualan Rahmah. “KPDN juga melaksanakan Inisiatif Bakul Rahmah iaitu merangkumi barang keperluan asas antaranya, beras, minyak masak, susu pekat dan lain-lain. Bakul itu terus diagihkan kepada golongan yang memerlukan.“Melalui Program Payung Rahmah diterajui KPDN, pengguna dijangka dapat berbelanja keperluan harian dengan harga berpatutan di samping dapat ganjaran istimewa ditawarkan oleh peniaga,“ katanya.

Beliau berkata demikian semasa merasmikan Pasar Raya TF Value-Mart Sungai Lalang di sini hari ini. Cawangan itu merupakan Pasar Raya TF Value-Mart yang ke-44 dibuka di seluruh negara dan yang ke-6 beroperasi di negeri Kedah. “Melalui usaha begini, ia akan memberi banyak kemudahan kepada penduduk di bandar-bandar kecil dan kawasan luar bandar bagi mendapatkan pelbagai barang keperluan dengan harga yang lebih rendah. “Terima kasih kepada semua pihak kerana terus memberi kerjasama bagi menjayakan setiap program diperkenalkan oleh KPDN,“ katanya lagi.

Turut hadir di majlis itu, Pengarah KPDN Negeri Kedah, Affendi Rajini Khan, Ahli Dewan Undangan Negeri (ADUN) Bukit Selambau, R. Sammugam dan Pengurus Operasi Pasar Raya TF Value-Mart Sungai Lalang, Faizol Baba Ahmad.


IHPRP Malaysia Naik 3.4%

Kuala Lumpur – Indeks Harga Pengeluar Perkhidmatan (IHPRP) Malaysia meningkat 3.4% tahun ke tahun kepada 114.7 mata pada suku pertama 2023 daripada 110.9 pada suku tahun sama pada tahun lepas berikutan kebanyakan subsektor mencatatkan peningkatan harga pada suku tahun tersebut.

Ketua Perangkawan Jabatan Perangkaan Malaysia, Datuk Seri Mohd Uzir Mahidin menyatakan bahawa antara subsektor itu, penginapan serta aktiviti perkhidmatan makanan dan minuman meningkat 8.3% tahun ke tahun pada suku pertama 2023 daripada 8% tahun ke tahun pada suku keempat 2022 berikutan peningkatan dalam restoran dan aktiviti perkhidmatan makanan bergerak yang naik 9.8%.

Subsektor pengangkutan meningkat 6.5% tahun ke tahun daripada 5.3% tahun ke tahun pada suku keempat 2022 disumbangkan oleh pengangkutan penumpang udara yang meningkat 25.6%. Subsektor kesenian, hiburan dan rekreasi serta pendidikan, masing-masing merekodkan 1.1 peratus kenaikan disebabkan oleh aktiviti hiburan dan rekreasi lain (naik 1.9%) dan pendidikan menengah (1.9%). Beliau menambah subsektor lain yang merekodkan kenaikan ialah profesional (0.5%) dan kesihatan (0.4%) manakala subsektor aktiviti hartanah serta maklumat dan komunikasi kekal tidak berubah.

Bagi suku kepada suku, IHPRP meningkat 0.3% berbanding 0.4% yang dilaporkan pada suku tahun sebelumnya. Beliau berkata peningkatan ini disebabkan oleh indeks penginapan serta aktiviti perkhidmatan makanan dan minuman (1.3%), pendidikan (0.5%), pengangkutan (0.3%), kesihatan (0.2%) dan profesional (0.1%). Indeks kesenian, hiburan dan rekreasi mencatatkan penurunan negatif 1.7% manakala indeks aktiviti hartanah serta maklumat dan komunikasi kekal tidak berubah.


Perlis Alu-alukan Pelabur Bangunkan Sektor Pertanian

Arau – Duli Yang Maha Mulia Pemangku Raja Perlis, Tuanku Syed Faizuddin Putra Jamalullail menyambut baik kedatangan pelabur bersaiz sederhana dan individu tempatan yang Â membangunkan projek pertanian komersial di negeri Perlis. Hal itu dapat dilihat dengan adanya ladang Harumanis Perlis, superfruits, nanas, jagung bijian, pusat ternakan lembu, kambing, ayam kampung, itik dan burung puyuh.

Keadaan tanah subur di Perlis juga telah membolehkan tanaman jagung bijian berkualiti tinggi dan rumput napier dapat dihasilkan secara besar-besaran di negeri ini. Terkini, Perlis merupakan salah satu negeri yang telah membantu negara mengurangkan kebergantungan terhadap bekalan makanan ternakan dari negara luar. Baginda bertitah demikian selepas berkenan berangkat menyampaikan agihan zakat Majlis Agama Islam Dan Adat Istiadat Melayu Perlis (MAIPs) kepada 140 orang asnaf terpilih dalam kalangan anak Kariah Kampung Chemumar dan Kampung Sematang Serdang yang diadakan di Masjid Babul Ibadah Kampung Chemumar. Penerima sumbangan itu menerima RM700 dan jumlah penuh disumbangkan oleh MAIPs pada kali ini ialah RM98 000.

Bagindan turut menambah kekurangan bekalan makanan dan kenaikan harga makanan telah menjadi bualan dan rungutan rakyat. Merujuk Indeks Sekuriti Makanan Global (GFSI) 2022, Malaysia berada di tangga ke-41 yang turun tujuh anak tangga. Hal itu menunjukkan bahawa sektor ini masih perlu diberi perhatian agar jaminan bekalan makanan negara terus terjamin dan tidak bergantung kepada import.


Gaji Minimum Dapat Mengurangkan Tekanan Kos Sara Hidup

Kuala Lumpur – Menurut peruntukan Akta Majlis Perundingan Gaji Negara, majikan yang tidak melaksanakan perintah gaji minimum boleh disabitkan kesalahan dan boleh dikenakan denda sebanyak RM10 000 bagi seorang pekerja dan sekiranya kesalahan tersebut berulang akan dikenakan RM1000 sehari. Walau bagaimanapun, masih terdapat majikan yang ingkar kepada peraturan berkenaan. Hal ini turut dijelaskan secara terperinci oleh Dr. Elya Nabila Abdul Bahri yang juga merupakan Pensyarah Kanan di Jabatan Ekonomi, Fakulti Perniagaan dan Ekonomi, Universiti Malaya menerusi siri temu bual rancangan Selamat Pagi Malaysia anjuran RTM.

Menurut beliau, peningkatan gaji minimum pada ketika ini merupakan satu perkara penting yang perlu dititikberatkan. Hal itu demikian kerana peningkatan gaji minimum dapat meningkatkan kuasa beli dan meringankan golongan pekerja selaku pengguna, khususnya golongan B40. Peningkatan gaji minimum RM1500 dilihat bersesuaian dengan keadaan kenaikan kos sara hidup semasa. Dalam masa yang sama, peningkatan gaji minimum juga dapat meningkatkan simpanan Kumpulan Simpanan Wang Pekerja (KWSP) kerana caruman simpanan berdasarkan peratusan gaji yang diterima. Peningkatan gaji minimum ini tidak membebankan golongan B40 kerana mereka masih lagi tidak perlu membayar cukai disebabkan oleh kadar gaji yang diterima masih lagi berada di bawah paras RM3100.

Sementara itu, beliau juga turut mencadangkan agar pelaksanaan gaji minimum di Malaysia dapat diperhalusi oleh pihak yang terlibat, khususnya yang melibatkan sektor perkerjaan yang mempunyai pekerja asing. Hal ini demikian kerana sektor pekerjaan 3D (Bahaya, Susah dan Kotor) dipelopori oleh pekerja asing. Menurut kajian DOSM pada tahun 2018, pekerja asing sanggup menghantar wang yang diperolehi daripada gaji ke negara asal sebanyak hampir daripada 80 peratus gaji yang diterima. Hanya baki 20 peratus akan digunakan untuk menampung kehidupan di negara ini. Ditambah pula dengan sebahagian majikan yang menyediakan kemudahan tempat tinggal dan pengangkutan. Maka banyak kos perbelanjaan yang dapat dijimatkan oleh pekerja asing hasil daripada gaji yang diterima setiap bulan.


Pinjaman Tahap 2 Susut 5% pada Suku Pertama

Kuala Lumpur – Gabenor Bank Negara Malaysia (BNM), Tan Sri Nor Shamsiah Mohd Yunus melaporkan bahawa pinjaman tahap 2 di Malaysia bertambah baik pada suku pertama 2023, menyusut kepada 5.0% apabila lebih ramai peminjam berjaya beralih daripada program bantuan pembayaran balik.

Beliau turut menambah kualiti pinjaman isi rumah kekal kukuh disokong oleh keadaan pasaran buruh yang agak positif dan ketersediaan bantuan. Hal itu terutamanya melibatkan pinjaman untuk membeli rumah dan kereta, selaras dengan peningkatan pendapatan. Keadaan itu juga disokong oleh penilaian kemampuan pinjaman berhemat oleh bank yang membantu memastikan peminjam mempunyai penampan terhadap kenaikan kos. Kemerosotan kekal rendah dan dalam jangkaan dalam kalangan peminjam daripada semua kumpulan pendapatan.

Majoriti peminjam yang keluar daripada program bantuan bayaran balik terus mengekalkan tingkah laku pembayaran balik yang baik dengan tanda-tanda kesukaran yang terhad. Sehubungan itu, petunjuk risiko kredit utama seperti pinjaman Tahap 2 terus memberangsangkan, seterusnya menunjukkan bahawa rosot nilai tambahan mungkin akan kekal terkawal. Pinjaman tahap 2 merupakan bahagian pinjaman yang telah menunjukkan kemerosotan dalam risiko kredit dengan bank dikehendaki mengetepikan peruntukan berdasarkan kerugian yang dijangkakan seumur hidup di bawah Piawaian Pelaporan Kewangan Malaysia (MFRS) 9.

Nisbah pinjaman Tahap 2 diperkenalkan melalui pelaksanaan piawaian MFRS9 bermula 1 Jan 2018. Sementara itu, pertumbuhan permohonan pinjaman perniagaan yang lebih tinggi melalui suku pertama telah didorong oleh pinjaman pelaburan, terutamanya bagi membina dan membeli hartanah bukan kediaman.

Kapasiti pembayaran balik perusahaan kecil dan sederhana (PKS) secara agregat juga kekal mantap dan terus meningkat. Ekonomi Malaysia mencatatkan pengembangan yang lebih baik daripada jangkaan sebanyak 5.6% pada suku pertama 2023.


Kerajaan Komited Bangunkan Sektor Industri Automatif Sebagai Sektor Ekonomi Strategik

Untuk mendapatkan maklumat terkini, ikuti kami melalui Telegram

Kuala Lumpur – Menteri Pelaburan, Perdagangan dan Industri (MITI), Tengku Datuk Seri Utama Zafrul Tengku Abdul Aziz menyatakan bahawa kerajaan komited membangunkan industri automotif sebagai sektor ekonomi strategik yang membuka pelbagai peluang kejuruteraan.

Beliau menyatakan bahawa impak yang penting dicetuskan oleh negara pengeluar utama automotif ialah penciptaan peluang pekerjaan dan pembangunan tenaga kerja mahir serta mewujudkan pelbagai peluang perniagaan bagi perusahaan kecil dan sederhana (PKS). Peluang muncul dalam bidang tenaga boleh baharu, kecekapan tenaga, sistem simpanan tenaga dan perkhidmatan sokongan bagi kenderaan elektrik (EV) seperti stesen pengecas, operasi dan penyenggaraan EV.

MITI sedang meneliti dengan serius dasar yang akan menyokong sektor ini untuk memastikan ekosistem EV lengkap dan disokong sepenuhnya, termasuk piawaian, pensijilan dan pengesahan yang berkaitan dengan sistem pengecasan, aktiviti pelupusan bateri, penukaran bateri dan pengecasan tanpa wayar.


NCIA dan MIDA Lipat Gandakan Usaha Tarik Pelabur ke Perlis

Arau – Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail berharap agar Pihak Berkuasa Pelaksanaan Koridor Utara (NCIA) dan Lembaga Pembangunan Pelaburan Malaysia (MIDA) terus melipatgandakan usaha bagi membantu mempromosikan serta menarik minat pelabur datang ke negeri Perlis.

Baginda juga berharap agar beberapa projek keutamaan Perlis yang dipohon di bawah Rolling Plan Keempat Rancangan Malaysia Ke-12 (RMK-12) dapat diberi pertimbangan positif oleh kerajaan persekutuan.

“Tunjukkan sifat mesra pelabur dengan memberikan kemudahan yang dapat memudahkan urusan para pelabur di negeri ini.

“Penambahbaikan dan pendekatan ini akan meletakkan Perlis sebagai satu daripada destinasi baharu yang menarik untuk pelaburan di negara ini,” titah baginda semasa berangkat menyampaikan agihan zakat oleh Majlis Agama Islam dan Adat Istiadat Melayu Perlis (MAIPs) di Masjid As-Syakirin, Kampung Oran, Mata Ayer.

Antara projek yang dipohon termasuklah Kompleks Imigresen, Kastam, Kuarantin dan Keselamatan (ICQS) Wang Kelian, Pembinaan Kompleks Ambulatory Care Centre, Pembangunan Infrastruktur Nakawan Border Industrial Park, Perlis Geopark, Kompleks Rakan Muda dan Hab Perikanan.

Projek tersebut selari dengan dasar sedia ada negeri yang menyokong nod pembangunan dalam usaha merealisasikan hasrat Perlis menjadi bandar raya menjelang tahun 2030.


Rizab Antarabangsa BNM Meningkat kepada USD 114.7 Bilion

Kuala Lumpur – Rizab antarabangsa Bank Negara Malaysia (BNM) meningkat kepada USD 114.7 bilion setakat 15 Mei 2023 daripada USD 114.4 bilion pada 28 April 2023.

BNM menyatakan bahawa paras rizab itu mencukupi untuk membiayai 4.9 bulan import barangan dan perkhidmatan dan 1.0 kali jumlah hutang luar negeri jangka pendek. Komponen utama rizab antarabangsa ialah rizab mata wang asing (USD 102.1 bilion), paras rizab Tabung Kewangan Antarabangsa (USD 1.4 bilion), hak pengeluaran khas (SDR) (USD 5.8 bilion), emas (USD 2.5 bilion), dan aset-aset rizab lain (USD 2.9 bilion).

Jumlah aset berjumlah RM620.02 bilion, terdiri daripada emas dan pertukaran asing serta rizab lain, termasuk SDR (RM506.33 bilion), kertas kerajaan Malaysia (RM12.21 bilion), deposit dengan institusi kewangan (RM2.63 bilion), pinjaman dan pendahuluan (RM23.45 bilion), tanah dan bangunan (RM4.14 bilion) dan aset-aset lain (RM71.26 bilion).

BNM menyatakan bahawa modal dan liabiliti terdiri daripada modal berbayar (RM 100 juta), rizab (RM 167.93 bilion), mata wang dalam edaran (RM 161.55 bilion), deposit oleh institusi kewangan (RM 202.81 bilion), deposit kerajaan persekutuan (RM 5.76 bilion), deposit-deposit lain (RM 39.84 bilion), kertas Bank Negara (RM 9.66 bllion), peruntukan SDR (RM 28.73 bilion) dan liabiliti-liabiliti lain (RM 3.65 bilion).


Pengaruh Jawi Mendinamikkan Bahasa Melayu

Kuala Lumpur – Sumbangan terpenting bahasa Melayu (Jawi) ialah melahirkan bangsa Melayu yang mempunyai jati diri yang begitu sebati dengan agama Islam. Menurut Encik Muhammad Syukri Rosli, Pengerusi Akademi Jawi, sesuatu bahasa itu amat sinonim dengan makna diri sesuatu bangsa dan juga agamanya. Penelitian terhadap peranan bahasa sebagai identiti, makna diri serta hakikat diri kepada sesuatu bangsa menduduki tempat yang terpenting serta kritikal, mendesak dan amat mustahak dipertahankan oleh mana-mana bangsa di dunia ini apatah lagi yang berhubung bahasa Melayu (Jawi) ini.

Tulisan Jawi merupakan warisan yang dimiliki oleh rakyat negara ini hasil pengaruh Islam yang cukup besar serta perkembangan ilmu yang pesat di Alam Melayu sejak kurun 1300 Masihi. Bermula di batu-batu bersurat, tulisan Jawi menjadi aksara yang menjelmakan berpuluh-puluh ribu naskhah yang mengandungi pelbagai ilmu dari Alam Melayu. Antara ilmu yang terkandung dalam pelbagai manuskrip itu termasuklah kosmologi, astronomi, ilmu falak, ilmu persuratan, agama, adat budaya, undang-undang, sains, perubatan dan lain-lain.

Tambahnya lagi, masyarakat pada hari ini perlu diberikan penekanan tentang bahasa yang berperanan secara langsung dalam menghubungkan bangsa dengan pembentukan jati diri sesuatu bangsa. Perkara 160 (2) Perlembagaan Persekutuan ada memperincikan “Melayu” itu dengan takrifan sebagai seorang yang beragama Islam, mengamalkan adat budaya orang Melayu dan menggunakan bahasa Melayu. Unsur bahasa itu sangat dominan dalam menentukan takrif serta membentuk akal budi, jati diri serta hakikat diri sesuatu bangsa khususnya yang merujuk bangsa Melayu di negara ini.

Tegas beliau, yang membezakan bangsa dan budaya seseorang itu juga adalah berdasarkan bahasa yang dimilikinya. Oleh itu, bahasa mempunyai kedudukan yang terpenting dalam memaknakan diri sesuatu bangsa. Selain itu, bahasa Melayu (Jawi) juga telah mencetuskan satu tradisi keunggulan bangsa Melayu ketika era ini, iaitu Tradisi Persuratan Bahasa Jawi.

Demikianlah antara inti pati menarik daripada slot Pengajian secara dalam talian Akademi Watan (Kursus 3 Modul 6), yang bersiaran semalam menerusi FB Langsung Akademi Watan. Tajuk yang dihuraikan ialah “Bahasa Melayu (Jawi) Menunjukkan Akal Budi Bangsa”, yang dipengerusikan oleh Ahmad Ali Karim. Oleh itu, untuk mengikuti perkongsian ini dengan lebih terperinci, para pembaca bolehlah melayari laman rasmi Facebook Akademi Watan dan semoga perkongsian ini akan dapat menyuburkan rasa cinta kepada warisan Jawi yang dimiliki pada hari ini.


Jabatan Pertanian Negeri Kedah Lantik Duta Pertanian Harumanis D’Aman

Untuk mendapatkan maklumat terkini, ikuti kami melalui Telegram

Sungai Petani – Jabatan Pertanian Negeri Kedah merasmikan Fiesta Harumanis D’Aman 2023 di Pasar Raya Amanjaya Sungai Petani, Kedah semalam.

Bersempena dengan Fiesta Harumanis D’Aman yang berlangsung selama tiga hari itu, Pengarah Drama, Filem, Teater, Pelakon dan Bekas Juara program realiti televisyen (TV) Anak Wayang, Mohd Hairi Safwan Aznan dilantik menjadi Duta Pertanian Harumanis D’Aman negeri Kedah.

“Saya bersyukur ke hadrat Illahi dengan perlantikan ini. Setelah menjadi Duta Pertanian, banyak perkara yang baik perlu dilakukan bagi memperluas lagi kempen tanaman Mempelam Harumanis D’Aman itu.“

“Bila projek tanaman itu dapat diperluas, penduduk di beberapa daerah di negeri Kedah sudah tentu akan memperoleh pendapatan lumayan,“ katanya.

Di Kedah terdapat beberapa kawasan yang telah dikenal pasti dan cukup sesuai untuk ditanam Mempelam Harumanis, antaranya termasuklah di daerah Kubang Pasu, Sik, Baling, Bandar Baharu dan Padang Terap.

Pengarah Pertanian Negeri, Ramli Abdul Rahman berkata, Pelan Pembangunan Pertanian Negeri Kedah 2021-2025 yang dilancarkan diharapkan dapat berjalan dengan
lancar.

Sehingga bulan April 2023, keluasan penanaman Mempelam Harumanis di negeri Kedah adalah seluas 107.76 hektar dengan anggaran pengeluaran sebanyak 70.90 tan metrik. Bilangan petani yang mengusahakannya pula sekitar 131 orang. Bilangan peserta akan meningkat menjelang tahun 2025 nanti.

“Jabatan Pertanian Negeri Kedah menyasarkan jumlah pengeluaran dapat ditingkatkan hingga 600 tan metrik tanaman itu di atas tanah seluas 200 hektar semusim menjelang 2025 nanti,” katanya.

Pengerusi Jawatankuasa Pertanian dan Industri Makanan, Perusahaan,
Perladangan dan Komoditi, Pengangkutan dan Hal Ehwal Masyarakat India negeri
Kedah, Datuk Azman Nasrudin pula ketika merasmikan Fiesta Harumanis D’Aman 2023 itu berkata,

“Saya berharap usahawan Harumanis Negeri Kedah dan agensi kerajaan yang berkaitan sentiasa berganding bahu bagi mempromosi Mempelam Harumanis D’Aman hingga pasarannya sampai ke negara Timur Tengah dan negara lain.“


Pelabur Malaysia Dipelawa untuk Melabur di Kemboja

Kangar – Pejabat Kedutaan Besar Malaysia di Phnom Penh mengalu-alukan lebih banyak pelabur dari Malaysia untuk datang mencari peluang yang sedia ada ditawarkan oleh negara Kemboja. Antara sektor yang boleh diceburi ialah telekomunikasi, pertanian, pemakanan dan infrastruktur. Pertumbuhan ekonomi negara Kemboja yang semakin pesat menjadi faktor tarikan utama ramai pelabur asing mengambil peluang untuk menjalankan pelbagai perniagaan mereka di negara tersebut.

Kerajaan Kemboja komited untuk menjadikan negara berkenaan sebagai sebuah destinasi perdagangan antarabangsa dan usaha itu berjaya menarik minat para pelabur besar seperti negara China yang telah banyak membantu Kemboja dalam menjana ekonominya dalam Rangka Pelan Tahun 2020-2025. Demikian menurut siaran media Majlis Agama Islam dan Adat Istiadat Melayu Perlis (MAIPs) dipersembah maklumkan oleh Duta Besar Malaysia ke Cambodia, Datuk Eldeen Husaini Mohd Hashim kepada Duli Yang Maha Mulia Pemangku Raja Perlis,  Tuanku Syed Faizuddin Putra Jamalullail ketika berada di Lapangan Terbang Antarabangsa Phnom Penh bagi mengucapkan selamat berangkat pulang ke tanah air kepada Baginda semalam.

Turut berada di lapangan terbang ialah Pengerusi Jawatankuasa Panel Timbangtara Sukan SEA, Datuk M.Rajasekaran dan Mantan Setiausaha Agung Majlis Olimpik Malaysia (MOM), Datuk Low Beng Choo. Duli Yang Maha Mulia Tuanku Pemangku Raja dan Duli Yang Teramat Mulia, Raja Puan Muda Perlis Tuanku Hajah Lailatul Shahreen Akashah Khalil berada di Phnom Penh bagi menyaksikan Temasya Sukan Asia Tenggara Ke-32 yang berlangsung di Kemboja.

Pada hari keberangkatan tiba Baginda, Duli Yang Maha Mulia Tuanku Syed Faizuddin Putra merangkap Yang DiPertua MAIPs telah berkenan menyerahkan sumbangan Tabung Ibnu Sabil MAIPs bernilai RM5000 kepada Penasihat Kedutaan, Nur Herzazilla Ghazali dan Setiausaha Ketiga, Mohd Syazwan Mohd Nasir yang menerima bagi pihak Pejabat Kedutaan. Sumbangan tersebut adalah untuk digunakan bagi membantu rakyat Malaysia yang berdepan situasi kecemasan, terputus bekalan sara diri,  terkandas untuk kembali ke tempat asal atau bagi meneruskan perjalanan.

Pada kesempatan yang sama, Duli Yang Maha Mulia Tuanku Syed Faizuddin Putra menitahkan harapan supaya semua pihak di negeri Perlis akan mempergiatkan lagi usaha  bagi membolehkan negeri Perlis berada setanding negeri maju yang lain. Kesinambungan projek yang dirancang terdahulu serta perancangan pembangunan baharu yang berpotensi hendaklah diketengahkan dengan lebih agresif, pantas dan berimpak.


Inflasi Malaysia Meningkat kepada 3.3% Tahun 2022

Kuala Lumpur – Jabatan Perangkaan Malaysia (DOSM) menyatakan bahawa inflasi Malaysia pada tahun 2022 meningkat 3.3% berbanding 2.5% pada tahun 2021, dengan mata indeks mencatatkan 127.2 tahun lepas berbanding 123.1 pada tahun 2021.

Ketua Perangkawan, Datuk Seri Mohd Uzir Mahidin menyatakan bahawa peningkatan ini terutamanya didorong oleh makanan dan minuman (5.8%), restoran dan hotel (5.0%), pengangkutan (4.7%) dan hiasan, perkakasan dan penyelenggaraan isi rumah (3.5%). Peningkatan inflasi 2022 juga seiring dengan kenaikan harga majoriti komoditi, pengukuhan dolar Amerika Syarikat (AS) berbanding mata wang utama dan ketegangan geopolitik antara Rusia dan Ukraine. Kenaikan ketara direkodkan oleh semua subkumpulan makanan dan minuman dan mencatatkan kenaikan antara 2.9% hingga 8.6%. Selain itu, kejadian seperti banjir dan tanah runtuh juga telah menyebabkan gangguan dalam bekalan produk pertanian, menyebabkan kekurangan bekalan makanan dan kenaikan harga.

Pembukaan semula sektor pelancongan pada April 2022 kepada pelancong antarabangsa memberi kesan kepada inflasi restoran dan hotel yang mencatatkan peningkatan 5% pada tahun 2022 berbanding 0.4 peratus yang dicatatkan pada tahun 2021, manakala inflasi tertinggi pada tahun 2022 dicatatkan pada Ogos 2022 pada 4.7%. Keadaan itu terjadi disebabkan oleh kesan asas yang lebih rendah pada Â tahun 2021 berikutan diskaun bil elektrik yang diberikan kepada pengguna domestik di bawah Pakej Kesejahteraan Rakyat dan Pemulihan Ekonomi Negara (PEMULIH) dari Julai hingga September 2021.

Selain itu, inflasi pada tahun 2022 turut disumbangkan oleh perkhidmatan rekreasi dan kebudayaan (2.3%); pelbagai barangan dan perkhidmatan (2.0%) dan perumahan, air, elektrik, gas dan bahan api lain (1.8%). Walaupun terdapat peningkatan dalam majoriti item dalam bakul IHP, terdapat 17.0% item yang mencatatkan penurunan dan kekal tidak berubah dan secara tidak langsung meredakan inflasi. Antara barangan yang menunjukkan penurunan harga ialah halia (-15.7%), rambutan (-3.9%) dan tali pinggang (-3.6%), manakala tambang Light Rapid Transit (LRT), caj pembetungan dan majalah kekal tidak berubah.

Inflasi bagi pengangkutan menunjukkan peningkatan yang lebih perlahan iaitu 4.7% pada tahun 2022 berbanding tahun 2021 (11.0%), yang disumbangkan oleh subkumpulan pengurusan alat pengangkutan persendirian yang menyederhana kepada 5.8% berbanding 14.1% pada tahun 2021. Hal itu adalah disebabkan oleh tamatnya kesan asas rendah berikutan penetapan harga siling petrol tanpa plumbum RON95 kepada RM2.05 seliter pada Mac 2021. Purata harga petrol tanpa plumbum RON95 pada tahun 2022 meningkat sebanyak 1.1% (RM2.05) tahun ke tahun berbanding 21.2% (RM2.03) pada tahun 2021. Namun begitu, purata harga petrol tanpa plumbum RON97 meningkat ketara kepada RM3.97 seliter berbanding RM2.65 pada tahun 2021.

Inflasi tanpa bahan api meliputi semua barang dan perkhidmatan kecuali petrol tanpa plumbum RON95, petrol tanpa plumbum RON97 dan diesel, telah meningkat sebanyak 3.2% pada tahun 2022 berbanding 1.2% pada tahun 2021. Inflasi teras merangkumi semua barangan dan perkhidmatan yang tidak termasuk makanan segar dengan harga yang tidak menentu serta barangan dan perkhidmatan yang dikawal harga. Inflasi teras menunjukkan peningkatan kepada 3.0% berbanding 0.7% pada tahun sebelumnya.

Mengulas tentang inflasi di peringkat negeri pula, beliau menjelaskan kesemua negeri menunjukkan peningkatan dalam inflasi dan tiga negeri menunjukkan peningkatan melepasi paras inflasi nasional 3.3% pada tahun 2022. Beliau menyatakan bahawa peningkatan tertinggi dicatatkan oleh Wilayah Persekutuan Putrajaya (7.3%), Selangor (4.2%) dan Johor (3.4%), manakala Wilayah Persekutuan Labuan mencatatkan peningkatan terendah iaitu 2.4%.

Bagi inflasi makanan dan minuman, Putrajaya mencatatkan kenaikan tertinggi 7.7% diikuti oleh Selangor (7.4%), Johor (6.1%) dan Pulau Pinang (6.0%). Negeri lain juga mengalami peningkatan di bawah paras inflasi kumpulan makanan dan minuman nasional iaitu 5.8% pada tahun 2022. Peningkatan ini terutamanya disebabkan oleh kenaikan harga ayam, telur dan minyak pada tahun 2022 disebabkan oleh tekanan geopolitik antara Russia dan Ukraine yang merupakan antara pengeksport bahan mentah bagi produk makanan di Malaysia seperti baja dan tepung gandum.


Ekonomi Perlis Menunjukkan Pertumbuhan Positif Pasca-COVID-19

Untuk mendapatkan maklumat terkini, ikuti kami melalui Telegram

Phnom Penh, Cambodia – Prestasi ekonomi negeri Perlis  pasca-COVID-19 mulai menunjukkan pertumbuhan yang positif untuk pulih bagi melonjakkan semula ekonomi negeri dan rakyat dengan kadar pertumbuhan 1.5% yang dicatatkan pada tahun 2021 berbanding dengan penyusutan 6.0% pada tahun 2020.

“Berdasarkan statistik, beberapa sektor menyumbang kepada peningkatan KDNK negeri, iaitu sektor perkhidmatan yang meningkat sebanyak 2.3%, sektor pembuatan meningkat sebanyak 5.4% dan sektor pembinaan menunjukkan peningkatan sebanyak 0.2%. Melalui pencapaian ini, adalah diharapkan agar negeri Perlis akan dapat menyumbang kepada Keluaran Dalam Negara Kasar (KDNK) negara melalui peningkatan dalam sektor ekonomi utama termasuklah sektor perkhidmatan dan logistik, perlombongan dan pengkuarian, pelancongan, pertanian, keusahawanan dan penjanaan ekonomi berasaskan digital serta industri.”

Demikian titah Pemangku Raja Perlis, Duli Yang Maha Mulia Tuanku Syed Faizuddin Putra Jamalullail selepas berkenan mengadakan pertemuan silaturahim dengan Puteri Norodom Arunrasmy, iaitu anakanda bongsu kepada Raja Norodom Sihanouk dan adinda kepada Raja Norodom Sihamoni baru-baru ini. Berangkat sama ialah Raja Puan Muda Perlis,  Duli Yang Teramat Mulia Tuanku Hajah Lailatul Shahreen Akashah Khalil.

Puteri Arunrasmy dan suami, Keo Puth Reasmey turut meraikan Tuanku Pemangku Raja dan Tuanku Raja Puan Muda dengan santapan malam pada hari yang sama.


DBP dan LHDN Jalin Kerjasama Strategik

Cyberjaya – Majlis Penandatanganan Memorandum Persefahaman (MoU) antara Dewan Bahasa dan Pustaka (DBP) dengan Lembaga Hasil Dalam Negeri Malaysia (HASiL) telah dimeterai oleh pengurusan tertinggi kedua-dua pihak diketuai oleh YBhg. Datuk Dr. Mohd Nizom Sairi, Ketua Pegawai Eksekutif HASiL dan YBhg. Dr. Hazami Jahari, Ketua Pengarah DBP.

MoU itu dimeterai hasil kesepakatan dua entiti penting negara yang berbeza lapangan profesional menyahut saranan membangun negara MADANI khususnya dalam hal pendidikan percukaian serta perkembangan bahasa dan sastera berdasarkan fungsi masing-masing. Antara agenda kerjasama utama yang disepakati termasuklah Program Cakna Percukaian HASiL – DBP. Kerjasama ini memperkukuh dan memperluas program kesedaran cukai kepada masyarakat melalui pelbagai wahana penerbitan dan saluran media sosial DBP. Selain itu, bakat pengkaryaan turut digilap melalui kerjasama pengembangan bakat sastera dan penulisan.

Dalam ucapan Ketua Pengarah DBP, YBhg. Dr. Hazami Jahari, beliau menyatakan bahawa jalinan kerjasama strategik ini juga diyakini dapat meneroka pembangunan bakat kakitangan di kedua-dua agensi dalam hal percukaian, menyuburkan semangat cinta akan bahasa dan sastera kebangsaan yang mengimbangi kemajuan ekonomi, di samping kemajuan insaniah dalam pembentukan negara bangsa gemilang masa depan.

Sementara itu, YBhg. Datuk Dr. Mohd Nizom Sairi dalam ucapannya menjelaskan bahawa kerjasama yang dijalinkan dengan DBP ini merupakan antara inisiatif HASiL dalam merakyatkan percukaian selaras dengan pendekatan kesedaran (awareness), pendidikan (education) dan perkhidmatan (services) atau ringkasnya AES yang dilaksanakan oleh HASiL pada masa ini. Pendekatan tersebut diharapkan dapat memberikan kefahaman terhadap masyarakat tentang fungsi dan peranan cukai dalam pembangunan negara sekali gus mendorong mereka untuk melaksanakan tanggungjawab percukaian kepada negara. Semoga pelaksanaan MoU ini memberi impak terhadap pematuhan cukai sukarela dan seterusnya menyumbang kepada kelestarian hasil negara.

Turut hadir dalam majlis yang bersejarah ini ialah Timbalan Ketua Pengarah (Dasar) DBP,  Tuan Haji Md Johari Hasan,  Timbalan Ketua Pegawai Eksekutif (Operasi Percukaian) HASiL, Puan Wan Ramiza Wan Ghazali,  dan pegawai-pegawai kanan dari kedua-dua agensi.


Hari Apresiasi Pewakaf 2023 Kedah Erat Kerjasama antara YWM dengan MAIK

Alor Setar – Yayasan Waqaf Malaysia (YWM) dan Majlis Agama Islam Negeri Kedah (MAIK) menganjurkan Hari Apresiasi Pewakaf 2023 di The Hotel Jerai Alor Setar bagi menghargai pewakaf di negeri Kedah, semalam. Sebanyak 100 orang pewakaf YWM serta kakitangan MAIK hadir bersempena dengan program tersebut.

Urus setia majlis tersebut, Haidatul Azia Husin berkata, usaha tersebut berupaya menjalin semangat kerjasama yang lebih erat antara YWM dengan MAIK dalam usaha memperkasakan wakaf di negeri Kedah khususnya.

“Mereka yang diraikan ini adalah antara pewakaf yang telah mewakafkan wang tunai secara potongan gaji menggunakan kod potongan gaji YWM, iaitu 4474 atau secara sekali beri dan termasuk juga para pewakaf yang mewakafkan aset atau harta tidak alih mereka kepada MAIK.

“Berdasarkan data yang diperoleh daripada Sistem Wakaf Tunai Malaysia, YWM sehingga 17 Mei 2023, terdapat sebanyak 25 841 orang pewakaf berdaftar dan daripada jumlah tersebut, sebanyak 1087 pewakaf adalah dari negeri Kedah,“ katanya.

Menurutnya, bagi pewakafan secara tunai melalui potongan gaji di negeri Kedah bermula pada tahun 2018 hingga kini, sebanyak 138 orang dengan nilai transaksi sebanyak RM209 033.44 dan daripada jumlah itu, terdapat seorang pewakaf memberikan sumbangan wakaf tertinggi yang bernilai RM51 550.

“Sehubungan itu, YWM telah menghulur sumbangan sejumlah RM25 550 kepada pihak tertentu di negeri ini, termasuk RM10 000 untuk Pembinaan Pusat Pelupusan Al-Quran di Masjid Al-Ala Pekan Jitra, RM10 550 untuk Projek Infak Mini Skim Pinjaman Buku Teks (SPBT) untuk murid Kelas Al-Quran dan Fardu Ain (KAFA)  negeri Kedah dan RM5000 lagi untuk Pusat Jagaan Darul Aitam Wal Masakin Sultanah Haminah di Lorong Seri Alor Setar.

“Kini, urusan pewakafan menjadi lebih mudah dengan adanya skim berwakaf secara potongan gaji sama ada untuk penjawat awam atau swasta,“ katanya lagi.

YWM mengalu-alukan semua pihak sama ada individu, syarikat swasta atau korporat bersama-sama menyokong amalan berwakaf menerusi kempen #WakafSeringgitJe anjuran YWM yang dilancarkan oleh YAB Perdana Menteri, Datuk Seri Anwar Ibrahim pada 1 Ramadan 1444 lalu. Haidatul Azia menambah, sumbangan wakaf serendah RM1 boleh disalurkan ke akaun Yayasan Waqaf Malaysia melalui CIMB Islamic Bank Berhad.


Pelaksanaan e-Invois Bantu Tingkatkan Kecekapan Kutipan Hasil Cukai Negara

Untuk mendapatkan maklumat terkini, ikuti kami melalui Telegram

Kuala Lumpur – Lembaga Hasil Dalam Negeri Malaysia(HASiL) mengadakan sesi libat urus pelaksanaan e-invois bersama-sama dengan pengamal media dan  industri. Sesi tersebut melibatkan pemain industri, media dan pempengaruh media sosial. Sesi itu diadakan bertujuan untuk memberikan input dan mendapatkan maklum balas daripada pihak berkepentingan tentang pelaksanaan e-invois.

Ketua Pegawai Eksekutif HASiL, YBhg. Datuk Dr. Mohd Nizom Sairi dalam ucapannya menjelaskan bahawa pelaksanaan e-invois tersebut telah dibentangkan dalam Belanjawan 2023. Beliau menambah bahawa pelaksanaan e-invois ini bukan sahaja mampu menambah baik kualiti perkhidmatan yang ditawarkan oleh pentadbir cukai, malah turut memberikan banyak manfaat terhadap pembayar cukai dari segi meningkatkan kecekapan operasi perniagaan, memudahkan urusan penyimpanan rekod dan mengurangkan kos pematuhan cukai mereka. Selain itu, pelaksanaan e-invois ini juga dapat mewujudkan transaksi perniagaan yang lebih telus sekali gus membantu kerajaan mengatasi masalah ekonomi bayangan (shadow economy) dalam urus niaga.

Pelaksanaan e-invois ini akan diadakan secara berperingkat mulai akhir tahun 2023 seperti dalam jadual di bawah dengan memfokuskan terhadap pembangunan sistem dan projek rintis bersama-sama pembayar cukai terpilih. Penggunaannya adalah diwajibkan kepada perniagaan mengikut nilai ambang jualan secara berperingkat bermula pada Jun 2024.

Turut sama hadir dalam sesi libat urus ini ialah YBhg. Datuk Dr. Sotimin Muhalip, Timbalan Ketua Pegawai Eksekutif (Dasar), YBrs. Puan Wan Ramiza Wan Ghazali, Timbalan Ketua Pegawai Eksekutif (Operasi Percukaian), YBrs. Encik Hisham Rusli, Timbalan Ketua Eksekutif (Pengurusan) serta barisan pengurusan kanan HASiL. Sebarang pertanyaan serta maklum balas berkaitan boleh dimajukan kepada HASiL melalui:


Program Bicara Ilmu ke Arah Keterjaminan Makanan Negara

Sungai Petani –  Sebanyak 200 orang peserta dari Kedah, Perlis dan Pulau Pinang telah menyertai Program Bicara Ilmu Keterjaminan Makanan: Sejauh Manakah Peranan Koperasi serta Majlis Penyerahan Pelan Strategik Koperasi 2023 anjuran Institut Koperasi Malaysia (IKMa) yang berlangsung di Cinta Sayang Resort, Sungai Petani, Kedah semalam.

Ketua Pengarah IKMa, YBhg. Datuk Mohd Ali Mansor berkata, apabila perkara-perkara seumpama isu keterjamianan makanan dibincangkan secara jujur dan ikhlas, hal tersebut bakal memberikan banyak kebaikan untuk pelaksanaan projek jangka panjang.

Dalam program tersebut, peserta mengikuti empat ceramah, termasuklah ceramah yang disampaikan oleh Setiausaha Bahagian Pembangunan dan Pelaburan Kementerian Pertanian dan Keterjaminan Makanan (MAFS), Encik Khalid Ibrahim tentang Landskap Sektor Agromakanan Negara. Ceramah tentang Inisiatif  Agensi Sumber Galakan Koperasi pula disampaikan oleh Penolong Pengarah Kanan Bahagian Pembangunan Koperasi, Suruhanjaya Koperasi Malaysia (SKM), iaitu Encik Mohd Rizam Zuligifliauni.

Bersempena dengan program ini juga, Majlis Penyerahan Pelan Strategik
Koperasi yang melibatkan tiga buah koperasi di kawasan utara, iaitu Koperasi Komuniti Kilim Langkawi Berhad, Koperasi Kerjaya Permatang Nibong Pulau Pinang Berhad dan Koperasi Pembangunan Insan Wilayah Utara Berhad turut diadakan.

Timbalan Menteri Pembangunan Usahawan dan Koperasi, Yang Berhormat (YB) Senator Puan K. Saraswathy ketika merasmikan program ini berkata, satu daripada aktiviti ekonomi yang boleh diteroka oleh koperasi adalah dalam bidang agromakanan.

“Terdapat 172 koperasi di negara ini terlibat secara langsung dalam sektor agromakanan yang meliputi penternakan, perikanan, tanaman dan pembekalan input pertanian sejak Disember 2022. Kejayaan bakal dinikmati oleh setiap koperasi yang terlibat secara langsung dan serius dalam bidang ternakan lembu tenusu, lembu pedaging, ayam, madu kelulut, ikan sangkar, tanaman padi, nanas, fertigasi, jagung bijian dan jagung manis dalam menyumbang kepada keterjaminan pengeluaran makanan di negara ini,” katanya.

Menurutnya, kementerian juga mewujudkan Federasi Koperasi Pertanian dan
Industri Asas Tani Malaysia Berhad bertujuan untuk menggembleng sumber modal, kepakaran, kemahiran dan tenaga profesional bagi melaksanakan aktiviti pada skala yang lebih besar serta menguasai aktiviti sepanjang rantaian bekalan. Beliau berharap agar program Penyerahan Pelan Strategik Koperasi tersebut dapat memberikan kefahaman baharu dan jelas tentang hala tuju dan fokus utama agenda keterjaminan makanan negara.


Tinjauan Perniagaan Malaysia Kekal Positif

Kuala Lumpur – Jabatan Perangkaan Malaysia (DOSM) menyatakan bahawa tinjauan perniagaan Malaysia dilihat kekal positif dalam tempoh enam bulan akan datang dari April hingga September 2023 dengan imbangan bersih +14.9% daripada +12.1% yang dicatatkan sebelum ini.

Jabatan itu menyatakan bahawa sektor perkhidmatan menunjukkan sektor paling optimistik, mencatatkan imbangan bersih yang bertambah baik sebanyak +30.1% berbanding +28.0% bagi separuh pertama 2023, dengan semua subsektor perkhidmatan meramalkan keadaan perniagaan yang menggalakkan sepanjang enam bulan akan datang. Pada masa yang sama, sektor industri mencatatkan imbangan bersih yang lebih cerah dengan +15.6% dalam enam bulan akan datang berbanding +2.4% yang dicatatkan sebelum ini.

Sektor pembinaan menjangkakan situasi perniagaan yang kurang menggalakkan untuk enam bulan akan datang, berakhir September 2023 dengan imbangan bersih sebanyak -7.7% daripada +7.1% sebelumnya. Sentimen dalam sektor perdagangan borong dan runcit berubah pesimistik dengan imbangan bersih -4.7% berbanding +16.7% yang dicatatkan bagi tempoh Januari hingga Jun 2023. Bagaimanapun, jabatan itu mengatakan bahawa sentimen perniagaan untuk jangka masa pendek bertukar pesimistik apabila petunjuk keyakinan menurun kepada -3.1% pada suku tahun kedua 2023 daripada +3.6% pada suku tahun sebelumnya.

DOSM dalam laporan statistik kecenderungan perniagaan terbaharunya hari ini menyatakan bahawa jangkaan ini adalah selari dengan kelembapan ekonomi global yang berterusan termasuk tekanan inflasi. DOSM menyatakan tiga sektor iaitu sektor pembinaan, perdagangan borong dan runcit serta industri menjangkakan keadaan perniagaan yang mencabar pada suku tahun kedua 2023. Keyakinan perniagaan bagi sektor pembinaan kekal di trajektori negatif dengan petunjuk keyakinan mencatatkan -26.9% pada suku tahun rujukan, manakala sektor perdagangan borong dan runcit serta industri berubah pesimistik pada suku tahun yang sama.

Responden dalam sektor perdagangan borong dan runcit menjangkakan prospek perniagaan yang kurang menggalakkan dengan petunjuk keyakinan sebanyak -10.2% pada suku tahun kedua 2023 berbanding +4.0% pada suku yang lepas, dengan kedua-dua subsektor mencatatkan persepsi yang tidak menggalakkan.

Sektor industri juga meramalkan keadaan perniagaan yang kurang menggalakkan pada suku tahun kedua 2023 apabila petunjuk keyakinan merekodkan -2.1% daripada +1.1% sebelumnya. DOSM juga menyatakan sektor perkhidmatan terus optimistik terhadap prestasi perniagaan dengan petunjuk keyakinan +3.9% pada suku tahun yang sama berbanding +11.4% pada suku tahun pertama 2023.


MoU antara Syarikat Malaysia dengan China Dinilai Telus dan Komprehensif

Untuk mendapatkan maklumat terkini, ikuti kami melalui Telegram

Kuala Lumpur – Semua memorandum persefahaman (MoU) yang ditandatangani antara syarikat Malaysia dengan China baru-baru ini akan dinilai secara telus dan komprehensif oleh Jawatankuasa Penilaian MoU yang dianggotai oleh beberapa kementerian serta agensi berkaitan pelaburan.

Menteri Pelaburan, Perdagangan dan Industri, Tengku Datuk Seri Utama Zafrul Tengku Abdul Aziz menyatakan bahawa kementerian yang terlibat, iaitu Kementerian Kewangan (MoF) akan mengesahkan syarikat tersebut tidak disenarai hitam di bawah MoF, manakala Kementerian Luar akan meneliti implikasi MoU terhadap dasar luar negara Malaysia. Beliau menyatakan bahawa MITI pula akan menganalisa kekuatan kewangan syarikat tempatan yang terlibat dengan MoU.

Menurutnya, agensi berkaitan pelaburan seperti Perbadanan Pembangunan Perdagangan Luar Malaysia (MATRADE) akan mengambil kira impak atau faedah yang akan diperoleh melalui MoU terhadap aspek perdagangan negara. “Dalam proses penilaian MoU, terdapat beberapa MoU telah ditolak oleh Jawatankuasa Penilaian MoU disebabkan tidak memenuhi kriteria MoU dan tidak membawa faedah ekonomi yang signifikan kepada negara.“


Media Sosial Menghakis Akauntabiliti Bahasa

KUALA LUMPUR – Masyarakat dunia pada hari ini berdepan dengan cabaran di media sosial khasnya kepada kanak-kanak. Hal ini telah mempengaruhi tindakan dan pemikiran serta memberikan impak besar kepada masyarakat terutamanya kanak-kanak. Kanak-kanak kini terdedah pada penggunaan gajet dan mereka turut memiliki akaun media sosial masing-masing. Namun begitu, tanpa disedari hal tersebut juga mengundang pelbagai risiko yang boleh menjejaskan kehidupan kanak-kanak.

Kebimbangan tersebut berasas dan dihuraikan oleh Prof. Dr. Amer Siddiq Amer Nordin, Pakar Perunding Kanan Psikiatri, Universiti Malaya pada pagi tadi yang bersiaran melalui slot Koresponden BERNAMA TV, yang bertajuk “Internet dan Media Sosial: Risiko Keselamatan terhadap Kanak-kanak” yang dikendalikan oleh penyampai, Nurul Hidayah Umol. Berdasarkan beberapa perkara, pencipta akaun media sosial telah menetapkan usia 18 tahun sebagai syarat pendaftaran untuk mempunyai akaun media sosial.

Berdasarkan kajian beliau, terdapat kesukaran untuk mengawal dan mengehadkan tempoh masa bagi kanak-kanak melayari internet. Sekiranya ibu bapa mengambil ringan akan perkara ini, anak mereka akan berdepan dengan risiko hilang tumpuan dan ketagihan gajet. Antara kesan buruk yang akan dihadapi oleh kanak-kanak termasuklah amalan buli siber, intai siber dan gangguan seksual terhadap kanak-kanak. Tambah buruk lagi, mereka juga berdepan dengan kandungan internet dan media sosial yang tidak sepatutnya.

Kesan tersebut boleh dialami oleh kanak-kanak dan pastinya akan menjejaskan atau mempengaruhi psikologi kanak-kanak. Oleh itu, ibu bapa perlu menyedari akan hal ini, iaitu akaun media sosial yang dimiliki tidak boleh dikongsi kepada sesiapa dan mereka tidak boleh membuat pemantauan terhadap penggunaan media sosial anak-anak.

Secara kebiasaannya individu yang berada di media sosial tidak sama sifatnya ketika berada di luar media sosial. Keadaan ini dinamakan sebagai “ketanpanamaan” (anonymity) dan pengguna akaun media sosial sedemikian akan berada di luar batas normal dan bahasa yang digunakan tidak mempunyai akauntabiliti. Selain itu, penggunaan bahasa yang kesat dan kasar berlaku tanpa dapat dikawal serta telah diterima oleh masyarakat dan keadaan ini sudah tentu memberikan kesan buruk kepada kanak-kanak.

Tambah beliau, isu yang menjadi perhatian banyak pihak yang berkaitan dengan internet dan media sosial ialah hilangnya adab dan moral para pengguna akaun serta kebimbangan terhadap kesan budaya ini kepada kanak-kanak menjadi lebih buruk. Pertubuhan Kesihatan Sedunia (WHO) juga memberikan amaran kepada masyarakat dunia betapa perlunya peranan orang dewasa dalam mengehadkan penggunaan masa kanak-kanak di internet dan media sosial termasuklah pada waktu malam.

Masyarakat juga perlu memahami tentang aspek keselamatan internet dan media sosial, risiko kesihatan dan juga isu hilang tumpuan yang boleh berlaku kepada kanak-kanak. Oleh itu, ibu bapa perlulah bertanggungjawab dalam memastikan anak mereka diberikan panduan dan bimbingan dari segi penggunaan media. Tegas beliau lagi, pentingnya kesedaran ibu bapa terhadap pendidikan internet dan media sosial kepada kanak-kanak agar kesan buruk daripada kecanggihan teknologi ini dapat dibendung.


Produk Halal Dutch Lady Mampu Milik Walaupun Kos Bahan Mentah Meningkat – Dutch Lady

Kuala Lumpur –  Dutch Lady Malaysia Industries Bhd. (DLMI) menjelaskan bahawa  produk halal syarikat itu akan mengekalkan harga mereka dan memastikan produk mereka mudah diperoleh walaupun mengalami pergerakan harga yang tidak menentu dan trend rantaian bekalan dengan kos bahan keseluruhan bahan mentah meningkat sehingga 15% tahun lepas.

Pengarah urusannya, Ramjeet Kaur menyatakan bahawa ketika dunia mengalami pemulihan ekonomi, kestabilan pasaran terjejas dan syarikat itu juga turut menangani cabaran kesan daripada gangguan dan ketidaktentuan dalam logistik dan rantaian bekalan.

“Tekanan tersebut berjaya diimbangi oleh DLMI dan hal ini bermakna produk halal tersebut masih kekal mampu milik serta mudah diperoleh oleh pelanggan setia kami,” katanya  dalam Mesyuarat Agung Tahunan ke-60 DLMI.

Pengarah urusan syarikat itu juga berkata DLMI akan terus mengoptimumkan kos dan aliran tunai syarikat bagi menangani cabaran inflasi yang berlarutan  berikutan pihak pengurusan meneruskan langkah untuk mendapatkan pembiayaan ke arah mempertingkatkan kemudahan pembuatan baharunya yang bertaraf dunia pada masa hadapan.

Tambahnya lagi, syarikat itu juga optimis untuk menjadi lebih baik pada masa akan datang  dan bersedia memberikan perkhidmatan terbaik kepada generasi Malaysia yang selanjutnya. Selain itu, syarikat juga ingin mengukuhkan daya tarikan berbilang generasi kepada rakyat tanpa mengira usia yang telah beroperasi sejak tahun 1963. Bagi mengurangkan import susu segar, kerajaan Malaysia telah menyasarkan tahap sara diri pengeluaran susu segar sebanyak 100 peratus menjelang  tahun 2025 kepada DLMI dan syarikat itu juga akan menjalinkan kerjasama erat dengan Jabatan Perkhidmatan Veterinar bagi melatih penternak tenusu tempatan untuk meningkatkan jumlah dan kualiti susu segar.


Malaysia Cadang Wujudkan Wilayah Ekonomi Serantau Johor-Singapura

Iskandar Puteri – Malaysia bercadang untuk mewujudkan wilayah ekonomi serantau antara Johor dengan Singapura dalam usaha mengukuhkan ekonomi negeri tersebut.

Menteri Ekonomi, Yang Berhormat (YB) Rafizi Ramli berkata, ketiga-tiga pihak, iaitu kerajaan negeri, kerajaan persekutuan dan kerajaan Singapura telah membuat pertemuan secara berkala bagi membincangkan cadangan tersebut, namun ianya belum diangkat sebagai cadangan rasmi.

“Saya fikir, kita bersedia untuk melihat bagaimana Singapura berpandangan bahawa Johor sebagai sebahagian daripada zon ekonomi kerana kita juga mempunyai idea dan cadangan tentang cara kita melihat Singapura sebagai sebahagian zon ekonomi kita,” katanya kepada pemberita selepas menghadiri sesi libat urus kajian separuh penggal Rancangan Malaysia ke-12 (RMK-12) di Majlis Bandaraya Iskandar  Puteri, hari ini.

Beliau juga berkata, hal tersebut merupakan masa yang sesuai untuk membawa idea serta memulakan perbincangan tersebut  ke peringkat yang lebih formal. Tambah beliau lagi, cadangan tersebut akan dikemukakan dalam mesyuarat kabinet terlebih dahulu sebelum dibawa ke mesyuarat tahunan jawatankuasa bersama peringkat Menteri Malaysia-Singapura untuk Iskandar Malaysia (JMCIM) yang dijangka akan berlangsung pada pertengahan Julai ini.

Rafizi dalam ucapannya semasa sesi dialog libat urus berkata,Johor akan terus menjadi antara pemacu ekonomi negara terbesar pada masa hadapan susulan potensi dan kedudukan strategiknya di rantau ini.

Negara ini akan memberi fokus pada sektor peralihan tenaga dan Johor merupakan satu daripada negeri yang berpotensi untuk menjadi penerima manfaat terbesar terutamanya dengan kedudukannya bersebelahan dengan Singapura. Hal ini  turut disokong dengan keputusan kerajaan yang kini membenarkan aktiviti pengeksportan tenaga diperbaharui.

Beliau juga berkata bahawa Johor akan menjadi satu daripada negeri yang paling berpotensi untuk mendapat laba daripada projek aktiviti peralihan tenaga melibatkan tenaga boleh baharu. Selain itu, Pengerang juga akan menjadi perintis kepada tenaga ammonia dan hidrogen dan bukan hanya pusat kima dan petrokimia semata-mata.


PERNAS Komited Laksana Inisiatif Pacu Usahawan Francais Negara

Untuk mendapatkan maklumat terkini, ikuti kami melalui Telegram

Penampang – Perbadanan Nasional Berhad (PERNAS), sebuah agensi di bawah Kementerian Pembangunan Usahawan dan Koperasi akan terus komited melaksanakan inisiatif yang telah digariskan untuk memacu kemajuan dan kejayaan usahawan francais negara.

Menteri Pembangunan Usahawan dan Koperasi Datuk Ewon Benedick berkata, usaha itu adalah bertepatan dengan ikhtiar Bitara MADANI yang akan memfokuskan kepada pembangunan keusahawanan yang memerlukan jangka masa Panjang dalam merealisasikan kejayaan.

Beliau juga berkata komitmen agensi  tersebut dapat dilihat menerusi peruntukkan RM50 juta khusus untuk Skim Pembiayaan Francais dan Pra Francais pada tahun ini bagi pembangunan perniagaan francais selaras dengan nilai kesejahteraan MADANI untuk usahawan.

Tambahan beliau lagi, PERNAS berperanan dalam membangunkan usahawan francais dan seterusnya turut mendukung misi kementerian untuk menyediakan khidmat sokongan, platform, bantuan serta pembangunan kapasiti keusahawanan.

PERNAS bukan sahaja melahirkan ramai usahawan francais, tetapi agensi itu juga turut membangunkan banyak  jenama-jenama francais tempatan di peringkat domestik dan antarabangsa.

“PERNAS turut menyediakan ekosistem keusahawanan kondusif dengan menawarkan produk serta perkhidmatan bersesuaian kepada para usahawan tempatan yang merangkumi keperluan kepada francaisor, francaisi dan para-francaisor yang antara lain melibatkan skim pembiayaan dan pengurusan hartanah,” katanya ketika berucap pada majlis perasmian penjenamaan semula jenama francais Mok Corner.

Sebanyak RM428 juta telah disalurkan kepada 2,162 usahawan untuk pembangunan industri francais negara sejak 2004. Agensi  itu juga telah meluluskan  pembiayaan kepada 66 syarikat di Sabah dengan jumlah RM 14667 149 juta sejak tahun 2009 sebagai usaha untuk membantu usahawan francais tempatan di negeri itu berkembang lebih jauh.

Selain Mok Corner yang kini telah mempunyai 39 cawangan di seluruh negeri, jenama tempatan yang lain juga turut merancakkan industri francais di sabah termasuk Kak Nong, Al Hadanah, Sinar Suria, Nuvis, Fook Yuen dan Daily Electronic Centre.

Pengerusi PERNAS Datuk Hazimah Zainuddin dalam ucapannya menjelaskan bahawa pihaknya sentiasa komited membantu seterusnya menyokong mana-mana syarikat atau usahawan untuk melangkah ke hadapan bagi membangunkan jenama serta perniagaan masing-masing.


Industri Buku Negara Semakin Berkembang Maju

Kuala Lumpur – Industri buku negara merupakan industri penting untuk membina ketamadunan bangsa dan negara. Antara objektif penganjuran Pesta Buku Antarabangsa Kuala Lumpur (PBAKL) adalah untuk memupuk dan menyuburkan minat membaca khususnya dalam kalangan generasi muda. Satu daripada aktiviti yang dianjurkan bersempena dengan PBAKL ialah forum The One Talk 2.0: An Introduction To The Malaysian Book Industry.

Forum itu menampilkan empat orang ahli panel, iaitu Pengarah Majlis Buku Kebangsaan Malaysia, Tuan Mohd Khair Ngadiron, Ketua Pengawai Eksekutif Perbadanan Kota Buku, Puan Adibah Omar, Ketua Jabatan Penerbitan dan Jualan Buku Institut Terjemahan dan Buku Malaysia (ITBM), Tuan Ahmad Shuaimi Yunos,  dan Ketua Editor Bahagian Majalah Dewan Bahasa dan Pustaka (DBP), Dr. Rosmani Omar. Moderator bagi forum tersebut ialah Presiden Persatuan Penerbit Buku Malaysia (MABOPA), Tuan Sheikh Faisal Sheikh Mansor,  dan dihoskan oleh Pengerusi Majlis Industri Buku Malaysia (MBIC), Tuan Keith Chong.

Dalam forum tersebut, Tuan Mohd Khair Ngadiron menyatakan bahawa Majlis Buku Kebangsaan Malaysia ditubuhkan pada tahun 1968 dan kini menjadi satu bahagian khusus di Kementerian Pelajaran Malaysia (KPM) yang berfungsi sebagai sekretariat. Kemudian, bahagian ini dinamakan semula sebagai Urusetia Tetap Majlis Buku Kebangsaan Malaysia. Fungsi Majlis Buku Kebangsaan Malaysia adalah untuk menganjurkan program dan aktiviti berkaitan dengan kegiatan membaca di negara.

Puan Adibah Omar pula menerangkan bahawa Perbadanan Kota Buku merupakan agensi yang berperanan sebagai nukleus perbukuan dan kemudiannya menjadi hab kepada pemain industri perbukuan untuk berdaya saing dan terus menghasilkan bahan bacaan bermutu seiring aspirasi KPM. Perbadanan Kota Buku juga membangunkan sistem perbukuan digital dan boleh diakses oleh masyarakat. Beliau juga menyatakan bahawa Perbadanan Kota Buku menyediakan platform kepada masyarakat untuk membeli bahan bacaan secara dalam talian.

Tuan Ahmad Shuaimi Yunos pula menjelaskan peranan dan fungsi yang dimainkan oleh ITBM adalah untuk menggalakkan penyuburan minat membaca dalam kalangan masyarakat, manakala Dr. Rosmani Omar pula menyatakan pendirian bahawa DBP sentiasa komited untuk menghasilkan bahan bacaan yang bermutu tinggi bagi tujuan pembacaan masyarakat. Beliau juga menambah bahawa masyarakat kini boleh mendapatkan bahan bacaan DBP melalui portal JendelaDBP.